Barisan kabinet gambarkan nilai toleransi, kebersamaan

KUALA LUMPUR, 3 Disember- Pembentukan kabinet baharu jelas menggambarkan nilai toleransi dan kebersamaan dengan mengetepikan kepentingan blok yang biasanya menjadi induk kepada pemilihan jemaah menteri.Tumpuan kini terarah kepada usaha membawa perubahan dan suara rakyat seiring gagasan yang dibawa kerajaan perpaduan demi keharmonian rakyat dan kemakmuran negara.Pensyarah Sosiologi Politik Universiti Sains Malaysia (USM), Prof. Dr Sivamurugan Pandian berpendapat prestasi dan kecemerlangan perlu menjadi keutamaan kerajaan perpaduan dengan memberi tumpuan sepenuhnya kepada aspirasi rakyat."Konsolidasi elit politik membolehkan kita melihat bagaimana asimilasi wujud dalam politik keupayaan untuk mereka yang mempunyai kerusi yang banyak dan yang kecil mampu bersama dalam kabinet ini. "Kabinet ini saiznya kecil tetapi padat dengan kepakaran, ketokohan keupayaan untuk menjadi satu pasukan yang mantap jika diberikan masa."Maka saya percaya apa saja yang mahu dilaksanakan itu mampu direalisasikan. Cuma dalam soal kabinet ini kita harap Jemaah Menteri ini akan melihat bagaimana untuk meredakan suhu politik. Memberi keutamaan kepada kedamaian politik agar koordinasi dengan kementerian agensi berwajib dapat melihat hasil akhir yang baik untuk rakyat," kata Sivamurugan kepada RTM.

(Prof. Dr Sivamurugan berkata barisan kabinet gambarkan nilai toleransi, kebersamaan)

Menurut beliau prestasi yang cemerlang mampu diraih dengan mengekalkan momentum kerjasama yang baik dalam usaha merakyatkan kepimpinan agar stabiliti kerajaan perpaduan diperkukuh.Jelasnya lagi, masyarakat akan terus menjadi pemerhati serta menilai sama ada pentadbiran kali ini benar-benar mampu membawa perubahan yang diharapkan.Bagi penganalisis politik, Profesor Wong Chin Huat pula, secara keseluruhan barisan kabinet Datuk Seri Anwar Ibrahim ini merupakan satu kejayaan dengan menampilkan variasi kaum, kepelbagaian negeri dan tiada dominasi jantina."Yang menarik sekali antara lima orang menteri wanita yang dilantik, tiga diletakkan untuk jawatan yang sebelum ini pernah dipegang oleh menteri lelaki iaitu kesihatan serta belia dan sukan."Untuk memastikan kestabilan politik yang begitu penting untuk pembangunan ekonomi kita, semua gabungan parti dalam kerajaan campuran harus menandatangani dan memaparkan perjanjian kerajaan campuran untuk berlangsung selama lima tahun agar kerajaan ini tidak tergugat dengan sebarang perubahan pimpinan parti," kata Wong. Di sebalik barisan kabinet yang inklusif, kerajaan juga perlu menilai semula badan perundangan agar bebas daripada campur tangan kerajaan. Aspirasi rakyat yang menuntut kerajaan bersih dan bebas rasuah dianggap gagal sekiranya masih terdapat pemimpin yang korup dan terpalit tuduhan rasuah menerajui kerajaan.Beliau juga turut mencadangkan agar sebuah jawatankuasa khas di setiap kementerian ditubuhkan dalam parlimen bertujuan memantau dan memberi input sekali gus memanfaatkan pengalaman dan pengetahuan para menteri yang memegang portfolio cemerlang tetapi tidak tersenarai dalam barisan kabinet.

(Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia Menteri Persekutuan/BERNAMA)


Kerajaan Perpaduan terus fokus usaha perkasa OKU

KUALA LUMPUR, 3 Disember- Fokus akan terus diberi terhadap usaha pemantapan dan pemerkasaan Orang Kurang Upaya (OKU).Perdana Menteri, Datuk Seri Anwar Ibrahim berkata, golongan berkenaan seharusnya diberi peluang menyumbang dalam pelbagai bidang bagi membangunkan masyarakat dan negara."Kerajaan Perpaduan pimpinan saya akan terus memberi fokus kepada usaha pemantapan dan pemerkasaan golongan OKU melalui kebijakan yang tuntas. Meski diuji dengan halangan fizikal dan mental, golongan OKU seharusnya diberi peluang menyumbang keringat dan buah fikiran dalam pelbagai lapangan di negara ini terutamanya dalam hal membangun masyarakat dan negara," katanya menerusi hantaran di Facebook beliau.

Tambah beliau, diskriminasi terhadap OKU perlu dihentikan dan usaha perlu digembleng untuk membela golongan tersebut."Diskriminasi di pelbagai bidang terhadap golongan OKU mesti dihentikan dan sebaliknya kita mesti rangkul segala upaya yang ada untuk membela semua terutamanya golongan orang kurang upaya," ujarnya lagi.


27 menteri kabinet angkat sumpah jawatan di hadapan Yang di-Pertuan Agong

(Datuk Seri Dr Ahmad Zahid dan Datuk Seri Fadillah angkat sumpah jawatan di hadapan Yang di-Pertuan Agong/BERNAMA)

ISTANA NEGARA,3 Disember- Dua Timbalan Perdana Menteri dan 25 menteri kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai anggota jemaah menteri itu berlangsung di Balairung Seri, Istana Negara, pada pukul 3petang.Keberangkatan tiba Seri Paduka Baginda diiringi Raja Permaisuri Agong Tunku Hajah Azizah Aminah Maimunah Iskandariah.Istiadat bermula dengan lagu kebangsaan ’Negaraku’ sebelum diteruskan dengan lafaz ikrar sumpah jawatan dan taat setia serta majlis menandatangani dokumen rasmi pelantikan yang disaksikan Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.Turut hadir, Perdana Menteri, Datuk Seri Anwar Ibrahim dan isteri Datuk Seri Dr Wan Azizah Wan Ismail.Istiadat berkenaan diadakan secara berkumpulan dengan barisan menteri dibahagikan kepada enam kumpulan.Kumpulan pertama didahului Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof.Istiadat kemudian menyaksikan giliran lima lagi kumpulan menteri mengangkat sumpah jawatan sebelum diakhiri dengan sesi bergambar bersama Seri Paduka Baginda berdua.

(Yang di-Pertuan Agong berkenan mengurniakan Surat Cara Pelantikan sebagai Timbalan Perdana Menteri kepada Datuk Seri Fadillah Yusof /BERNAMA)


Lebih 1,900 graduan USAS terima ijazah, diploma

(Sultan Perak, Sultan Nazrin Muizzuddin Shah yang juga Canselor USAS)

KUALA KANGSAR, 3 Disember- Istiadat Konvokesyen ke-15 Universiti Sultan Azlan Shah (USAS) menyaksikan seramai 1,908 graduan menerima ijazah dan diploma masing-masing sekali gus disifatkan sebagai jumlah paling ramai dilahirkan USAS sejak penubuhannya pada 1999 sebagai Kolej Islam Darul Ridzuan (KISDAR).Konvokesyen kali ini melibatkan empat graduan Ijazah Kedoktoran, Ijazah Sarjana (47), Ijazah Sarjana Muda (990) dan selebihnya menerima Diploma.Sultan Perak, Sultan Nazrin Muizzuddin Shah yang juga Canselor USAS berkenan menyampaikan penganugerahan akademik dalam sidang pertama Istiadat Konvokesyen dan menyampaikan anugerah kepada pelajar cemerlang.Sebanyak lima anugerah telah disampaikan iaitu Anugerah Tuanku Canselor, Anugerah Menteri Besar Perak, Anugerah Naib Canselor USAS, Anugerah Terbaik Fakulti Pengajian Islam dan Sains Sosial serta Anugerah Terbaik Fakulti Pengurusan dan Teknologi Maklumat.Istiadat berkenaan pertama kali diadakan sepenuhnya secara fizikal selepas dua tahun diadakan secara maya susulan pandemik COVID-19.Empat sesi diadakan selama dua hari bermula hari ini.

(Sultan Nazrin Muizzuddin Shah berkenan menyampaikan penganugerahan akademik dalam sidang pertama Istiadat Konvokesyen dan menyampaikan anugerah kepada pelajar cemerlang)


Golongan muda berpendidikan perlu berwawasan, punyai ciri kepimpinan yang tinggi

(FB HRH Crown Prince of Johor)

BATU PAHAT, 3 Disember- Golongan muda berpendidikan perlu sentiasa berwawasan, dan mempunyai ciri kepimpinan yang tinggi, bagi menentukan hala tuju negara.Tunku Mahkota Johor, Tunku Ismail Sultan Ibrahim bertitah, golongan tersebut perlu menghindari sikap mengikut budaya tidak baik, dengan pegangan agama kukuh.Teras bersatu dan sepakat perlu sentiasa diterap dan dikukuhkan dalam semua bidang, termasuk sukan, ekonomi, politik, dan pendidikan.Kepesatan ekonomi Johor ketika ini adalah hasil permuafakatan dan semangat bangsa Johor."Perpaduan dan muafakat adalah nadi penting dalam bangsa Johor. Oleh itu kepelbagaian agama, budaya dan adat resam sesuatu kaum haruslah dihormati dan dipelihara bagi mengekalkan semangat muhibah seterusnya membawa kepada kesefahaman dan kemesraan sesama kaum," baginda bertitah demikian semasa Istiadat Pemasyhuran Canselor, Pro Canselor dan Konvokesyen ke 22 di Universiti Tun Hussein Onn Malaysia (UTHM), di sini. UTHM kini berada di kedudukan ke-401, dalam Times Higher Education World University Rankings, manakala kedudukan ke 247 dalam QS Asia University Rankings 2022.

(Tunku Mahkota Johor bertitah golongan muda berpendidikan perlu berwawasan, punyai ciri kepimpinan yang tinggi/FB HRH Crown Prince of Johor)


KUALA LUMPUR, 3 Disember- Empat ahli Jemaah Menteri yang diumumkan Perdana Menteri, Datuk Seri Anwar Ibrahim semalam selesai mengangkat sumpah sebagai Ahli Dewan Negara pagi iniYang Dipertua Dewan Negara, Tan Sri Dr Rais Yatim memaklumkan, mereka ialah Tengku Datuk Seri Mohd Zafrul Tengku Abdul Aziz yang dilantik Menteri Perdagangan Antarabangsa dan Industri, Datuk Seri Saifuddin Nasution Ismail (Menteri Dalam Negeri), Datuk Seri Zambry Abdul Kadir (Menteri Luar), dan Datuk Mohd Na’im Mokhtar (Menteri Agama).Tambah beliau, Tengku Zafrul yang sebelum ini adalah Menteri Kewangan merupakan lantikan kali kedua, manakala yang lainnya lantikan kali pertama.Dalam pada itu, Rais turut menyampaikan ucapan tahniah kepada Datuk Seri Anwar Ibrahim atas pelantikan sebagai Perdana Menteri Ke-10 dan berharap Malaysia akan terus dipacu kecemerlangan bawah pentadbiran beliau.Majlis Mengangkat Sumpah pada hari ini dibuat selaras dengan peruntukan Peraturan Mesyuarat (4)(1) dan 4(3), Peraturan- peraturan Majlis Mesyuarat Dewan Negara dan mengikut Jadual Keenam, Perlembagaan Persekutuan. Syarat yang dikenakan bawah Perkara 43 (2)(b), Perlembagaan Persekutuan juga turut dipenuhi yang menyatakan seseorang Menteri hendaklah menjadi Ahli Dewan Rakyat atau Dewan Negara.

(Empat anggota Kabinet angkat sumpah sebagai senator)


Malaysia catat sejarah miliki dua TPM

Datuk Seri Zahid Hamidi (gambar atas) dan Datuk Seri Fadillah Yusof (gambar bawah)/ FOTO BERNAMA)

KUALA LUMPUR, 2 Disember- Buat pertama kalinya, pentadbiran Malaysia memiliki dua timbalan perdana menteri, termasuk seorang dari Sarawak apabila Perdana Menteri Datuk Seri Anwar hari ini mengumumkan Kabinet Kerajaan Perpaduan yang diterajuinya, selain memegang sendiri portfolio Menteri Kewangan.Dengan saiz Kabinet dianggotai 28 menteri, Anwar yang mengumumkan barisan Kabinet itu di Perdana Putra, Putrajaya malam ini, menamakan Pengerusi Barisan Nasional (BN) Datuk Seri Dr Ahmad Zahid Hamidi sebagai Timbalan Perdana Menteri dan Menteri Kemajuan Desa dan Wilayah.Turut dinamakan sebagai timbalan perdana menteri ialah Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) dan beliau juga memegang  portfolio sebagai Menteri Perladangan dan Komoditi.Barisan Kabinet itu turut menyaksikan 14 muka baharu yang julung kali menganggotai Kabinet termasuk  Timbalan Presiden PKR Rafizi Ramli yang dilantik Menteri Ekonomi, Naib Presiden PKR Nik Nazmi Nik Ahmad sebagai Menteri Sumber Asli, Alam Sekitar dan Perubahan Iklim, dan seorang lagi Naib Presiden PKR Chang Lih Kang yang dilantik Menteri Sains dan Teknologi.Ketua Penerangan PKR Fahmi Fadzil diberi kepercayaan menggalas jawatan Menteri Komunikasi Digital manakala Ketua Wanita PKR Fadhlina Sidek dilantik Menteri Pendidikan, dan Ahli Parlimen Sekijang Dr Zaliha Mustafa dilantik Menteri Kesihatan.Turut tersenarai Timbalan Pengerusi BN yang juga Timbalan Presiden UMNO Datuk Seri Mohamad Hasan yang dilantik sebagai Menteri Pertahanan manakala Setiausaha Agung BN yang juga bekas Menteri Besar Perak Datuk Seri Zambry Abd Kadir dilantik Menteri Luar.

(Datuk Seri Anwar menamakan dua timbalan perdana menteri dalam saiz kabinet dianggotai 28 menteri/FOTO BERNAMA)

Turut diberi kepercayaan menganggotai Kabinet ialah Pengerusi DAP Perak, Nga Kor Ming yang dilantik Menteri Pembangunan dan Kerajaan Tempatan, manakala Ahli Parlimen Batu Gajah V.Sivakumar dilantik Menteri Sumber Manusia.Presiden Parti Progresif Demokratik (PDP) Datuk Seri Tiong King Sing pula dilantik Menteri Pelancongan, Ahli Parlimen Penampang Datuk Ewon Benedick dilantik Menteri Pembangunan Usahawan dan Koperasi, manakala Ahli Parlimen Papar Datuk Armizan Mohd Ali dilantik Menteri Di Jabatan Perdana Menteri (Sabah dan Sarawak).Ketua Hakim Syarie Mohd Na'im Mokhtar pula dilantik Menteri Agama.Mereka ialah Setiausaha Agung DAP Anthony Loke Siew Fook yang dilantik sebagai Menteri Pengangkutan, Presiden Amanah Mohamad Sabu (Menteri Pertanian dan Keterjaminan Makanan), Setiausaha Agung GPS Datuk Seri Alexander Nanta Linggi (Menteri Kerja Raya) dan Naib Presiden UMNO Datuk Seri Mohamed Khaled Nordin (Menteri Pendidikan Tinggi).Naib Ketua Wanita PBB Datuk Seri Nancy Shukri dilantik sebagai Menteri Pembangunan Wanita Keluarga dan Masyarakat, Timbalan Presiden Amanah Datuk Seri Salahuddin Ayub (Menteri Perdagangan Dalam Negeri dan Kos Sara Hidup), Ahli Majlis Tertinggi UMNO Datuk Seri Azalina Othman Said (Menteri Undang-undang dan Reformasi Institusi).Ketua Setiausaha PH Datuk Seri Saifuddin Nasution Ismail dan Bendahari BN Selangor Tengku Datuk Seri Zafrul Abdul Aziz yang tewas dalam Pilihan Raya Umum ke-15 (PRU15) turut berada dalam senarai Kabinet dengan masing-masing dilantik sebagai Menteri Dalam Negeri, dan Menteri Perdagangan Antarabangsa dan Industri.Dua bekas timbalan menteri “dinaikkan pangkat” dalam Kabinet Kerajaan Perpaduan adalah Naib Presiden Parti Rakyat Sarawak (PRS) Datuk Aaron Anak Dagang sebagai Menteri Perpaduan Negara dan Penolong Setiausaha Publisiti Kebangsaan DAP Hannah Yeoh sebagai Menteri Belia dan Sukan.Pada pengumuman barisan Kabinet yang dinanti-nantikan rakyat sejak petang tadi, Anwar yang juga Pengerusi Pakatan Harapan (PH) berkata Kabinet Kerajaan Perpaduan itu didukung oleh kekuatan induk iaitu PH yang memiliki jumlah Ahli Parlimen terbesar diikuti BN dan GPS.  “Tonggak ini telah sepakat bukan sahaja dalam membentuk Jemaah Menteri, tetapi (juga) menetapkan beberapa dasar utama tata kelola yang baik dan juga keutamaan memacu pertumbuhan ekonomi serta mengurangkan beban rakyat dari sudut kos sara hidup,” katanya.Anwar berkata kesepakatan itu juga telah memungkinkan kerajaan melebarkan jaringan bersama Gabungan Rakyat Sabah (GRS) dan Warisan serta Pertubuhan Kinabalu Progresif Bersatu (UPKO), serta memaklumkan kekuatan Kerajaan Perpaduan di Parlimen sudah mencecah sekitar dua pertiga majoriti.“Dengan mandat itu, ia telah memberi keyakinan untuk membentuk barisan Jemaah Menteri yang lebih padu yang akan bekerja sebagai satu pasukan dan menumpukan perhatian dalam memacu pertumbuhan ekonomi yang segar selain menumpukan perhatian kepada masalah rakyat,” katanya.Jemaah Menteri dijadualkan mengangkat sumpah jawatan di Istana Negara hari ini.- BERNAMA


Hentikan provokasi cetus kegusaran, muafakat demi masa depan negara -Zahid

KUALA LUMPUR, 3 Disember- Pengerusi Barisan Nasional (BN), Datuk Seri Dr Ahmad Zahid Hamidi yang baru dipilih sebagai Timbalan Perdana Menteri, yakin Kerajaan Perpaduan yang dibentuk mampu menangani cabaran demi kepentingan Malaysia dan seluruh rakyat.Beliau berkata, ia dapat dicapai dengan syarat semua pihak perlu menghentikan provokasi dan tindakan yang berupaya mencetus kegusaran rakyat."Usah diganggu ketenteraman dan perpaduan masyarakat serta usaha kerajaan untuk meningkatkan prestasi ekonomi negara selepas ini."Mari kita bersama sebagai rakyat Malaysia bermuafakat demi masa depan Malaysia yang lebih baik buat semua," katanya melalui hantaran Facebook selepas pengumuman senarai menteri Kabinet Kerajaan Perpaduan di Putrajaya, pada malam Jumaat."Saya dengan rendah hati bersyukur kepada Allah SWT diatas pengumuman Perdana Menteri, Datuk Seri Anwar Ibrahim."Terima kasih di atas kepercayaan Perdana Menteri kepada saya dan rakan-rakan dalam BN untuk berada dalam Kabinet."Amanah ini bukanlah 'ghanimah' (harta rampasan perang), namun satu ;taklif' iaitu tanggungjawab yang sangat berat dalam suasana ekonomi dunia diramal amat mencabar tahun depan."Tahniah diucapkan kepada semua yang terpilih dan semoga gandingan semua pihak ini akan menghasilkan kejayaan luar biasa kepada negara."Kita hentikan ketidakstabilan politik yang telah banyak merosakkan serta merencatkan kemakmuran Malaysia," katanya.

(Datuk Seri Dr Ahmad Zahid Hamidi/BERNAMA)

Perdana Menteri, Datuk Seri Anwar Ibrahim pada malam Jumaat mengumumkan Ahmad Zahid yang juga Ahli Parlimen Bagan Datuk turut memegang jawatan sebagai Menteri Kemajuan Desa dan Wilayah.Buat pertama kalinya, pentadbiran Malaysia memiliki dua timbalan perdana menteri, termasuk seorang dari Sarawak apabila Perdana Menteri Datuk Seri Anwar turut melantik Datuk Seri Fadillah Yusof.


Tujuh menteri dari Sabah, Sarawak dalam Kabinet Kerajaan Perpaduan

(Datuk Seri Fadillag Yusof merupakan Naib Presiden Kanan Parti Pesaka Bumiputera Bersatu (PBB) turut memegang portfolio sebagai Menteri Perladangan dan Komoditi/BERNAMA)

KUALA LUMPUR, 3 Disember- Pelantikan Datuk Seri Fadillah Yusof sebagai seorang daripada dua Timbalan Perdana Menteri dalam Kabinet Kerajaan Perpaduan melakar sejarah baharu apabila beliau menjadi Ahli Parlimen pertama dari Sarawak menjawat jawatan itu.Lantikan beliau diumumkan oleh Perdana Menteri Datuk Seri Anwar Ibrahim pada sidang media pengumuman barisan Kabinet di Perdana Putra, Putrajaya malam ini. Fadilah, 60, yang merupakan Naib Presiden Kanan Parti Pesaka Bumiputera Bersatu (PBB) turut memegang portfolio sebagai Menteri Perladangan dan Komoditi. Beliau antara tujuh Ahli Parlimen dari Sabah dan Sarawak dilantik sebagai anggota Jemaah Menteri terdiri daripada lima wakil Gabungan Parti Sarawak (GPS) dan dua dari Sabah iaitu masing-masing daripada Pakatan Harapan (PH) dan Gabungan Rakyat Sabah (GRS). Empat wakil GPS adalah Datuk Seri Alexander Nanta Linggi yang dilantik sebagai Menteri Kerja Raya, Datuk Seri Tiong King Sing (Menteri Pelancongan), Datuk Seri Nancy Shukri (Menteri Pembangunan Wanita, Keluarga dan Masyarakat) dan Datuk Aaron Ago Dagang (Menteri Perpaduan Negara). Dua menteri dari Sabah adalah Datuk Ewon Benedick daripada PH yang menerajui Kementerian Pembangunan Usahawan dan Koperasi dan Datuk Armizan Mohd Ali daripada GRS pula dilantik sebagai Menteri di Jabatan Perdana Menteri (Sabah dan Sarawak).

(Datuk Seri Alexander Nanta Linggi dilantik Menteri Kerja Raya dalam senarai Kabinet Kerajaan Perpaduan/BERNAMA)

Sementara itu, Perdana Menteri turut mengumumkan Pengerusi Barisan Nasional (BN) Datuk Seri Dr Ahmad Zahid Hamidi sebagai seorang lagi Timbalan Perdana Menteri dalam senarai 28 anggota Jemaah Menteri bagi Kerajaan Perpaduan.Anwar turut memaklumkan senarai timbalan menteri akan diumumkan kemudian.Kabinet baharu yang diumumkan hari ini dijadualkan mengangkat sumpah jawatan menteri di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara esok. -BERNAMA


Senarai penuh Kabinet Kerajaan Perpaduan

(Bangunan Perdana Putra yang menempatkan pejabat Perdana Menteri/BERNAMA)

KUALA LUMPUR, 3 Disember- Berikut senarai Anggota Kabinet Kerajaan Perpaduan Perdana Menteri dan Menteri KewanganDatuk Seri Anwar IbrahimTimbalan Perdana Menteri dan Menteri Kemajuan Desa dan WilayahDatuk Seri Ahmad Zahid HamidiTimbalan Perdana Menteri dan Menteri Perladangan dan KomoditiDatuk Seri Fadillah YusofMenteri PengangkutanAnthony Loke Siew FookMenteri Pertanian dan Keterjaminan MakananMohamad SabuMenteri EkonomiMohd Rafizi RamliMenteri Pembangunan Kerajaan TempatanNga Kor MingMenteri PertahananDatuk Seri Mohamad HasanMenteri Kerja RayaAlexander Nanta LinggiMenteri Dalam NegeriDatuk Saifuddin Nasution IsmailMenteri Perdagangan Antarabangsa dan IndustriTengku Datuk Seri Zafrul Tengku Abdul AzizMenteri Pendidikan TinggiDatuk Seri Mohamed Khaled NordinMenteri Sains dan TeknologiChang Lih KangMenteri Pembangunan Wanita, Keluarga dan MasyarakatDatuk Seri Nancy Shukri

(Perdana Menteri Datuk Seri Anwar Ibrahim menunjukkan senarai pembentukan barisan Kabinet padasidang mediaPengumuman Kabinet Kerajaan Perpaduan di Bangunan Perdana Putra/BERNAMA)

Menteri Perdagangan Dalam Negeri dan Kos Sara HidupDatuk Seri Salahuddin AyubMenteri Undang-Undang dan Reformasi InstitusiDatuk Seri Azalina Othman SaidMenteri Sumber Asli, Alam Sekitar dan Perubahan IklimNik Nazmi Nik AhmadMenteri Pembangunan Usahawan dan KoperasiEwon BenedickMenteri Luar NegeriDatuk Seri Zambry Abd KadirMenteri PelanconganTiong King SingMenteri Komunikasi DigitalAhmad Fahmi Mohamed FadzilMenteri PendidikanFadhlina SidekMenteri Perpaduan NegaraAgo Anak DagangMenteri AgamaDatuk Dr Mohd Na'Im MokhtarMenteri Belia Dan SukanHannah Yeoh Tseow SuanMenteri Sumber ManusiaVN SivakumarMenteri KesihatanDr Zaliha MustafaMenteri Di Jabatan Perdana Menteri (Sabah dan Sarawak)Armizan Mohd Ali


Pelantikan TPM: Pengiktirafan kepada Gabungan Parti Sarawak, Blok Borneo

PUTRAJAYA, 2 Disember- Ketua Whip Gabungan Parti Sarawak (GPS), Datuk Seri Fadillah Yusof menyifatkan pelantikan beliau ke jawatan Timbalan Perdana Menteri sebagai pengiktirafan kepada Gabungan Parti Sarawak dan blok Borneo."Ini merupakan satu tanggungjawab besar yang perlu digalas dengan istiqamah, ikhlas dan jujur demi kestabilan politik, ekonomi dan kemakmuran negara," kata Fadillah kepada media di sini.Jawatan itu kata beliau bukan untuk dibanggakan tetapi amanah rakyat dan negara yang harus dipikul sebaik mungkin.Fadillah yang turut dilantik sebagai Menteri Perladangan dan Komoditi berjanji akan memikul amanah dan tanggungjawab yang diberi berpaksikan titah Seri Paduka Baginda Yang di-Pertuan Agong.

(Datuk Seri Anwar bercakap pada sidang media Pengumuman Kabinet Kerajaan Perpaduan/PMO)


Perdana Menteri dijangka adakan pertemuan pertama bersama Jemaah Menteri esok

PUTRAJAYA, 2 Disember- Perdana Menteri, Datuk Seri Anwar Ibrahim dijangka mengadakan pertemuan pertama bersama semua jemaah menteri kerajaan perpaduan, esok.Pertemuan dijadualkan berlangsung selepas selesai majlis mengangkat sumpah di hadapan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara pada pukul 3.00 petang."Saya akan mengadakan pertemuan khas dengan menteri supaya beberapa peraturan dan hala tuju dan kaedah baharu diperkenalkan dengan maksud menjalankan tugas mereka dan mengelakkan segala kemungkinan pembaziran, rasuah dan penyalahgunaan kuasa," kata Anwar.Perdana Menteri turut menegaskan Jemaah Menteri kerajaan perpaduan akan mengutamakan soal tatakelola dan langkah yang harus diambil untuk meringankan beban rakyatAnwar optimis, saiz kabinet lebih kecil itu dapat mengelak pembaziran dan menjimatkan perbelanjaan.

(Datuk Seri Anwarbercakap pada sidang media Pengumuman Kabinet Kerajaan Perpaduan/PMO)


Jemaah menteri baharu perlu fokus pulihkan ekonomi- PM

IPOH, 2 Disember- Perdana Menteri, Datuk Seri Anwar Ibrahim mengingatkan individu dilantik menganggotai Kabinet Kerajaan Perpaduan agar sentiasa mengamalkan langkah penjimatan dengan berbelanja secukupnya mengikut keperluan.Anwar berkata fokus kini tertumpu kepada pemulihan ekonomi negara.Satu perjumpaan khas bagi memperincikan aspek pengurusan kementerian akan diadakan bersama anggota kabinet baharu, Isnin ini selepas majlis angkat sumpah, esok.

"Satu mesyuarat khas akan diadakan Isnin ini untuk menetapkan beberapa peraturan baharu pada jemaah menteri. Antaranya cara mengurus kementerian, berdamping dan bekerjasama dengan penjawat awam dan cara berjimat agar tidak membelanjakan lebih daripada secukupnya," katanya ketika berucap pada Program Kenduri Rakyat di sini.


PM akan umum senarai kabinet petang ini

IPOH, 2 Disember- Senarai barisan jemaah menteri akan diumumkan petang ini.Perdana Menteri, Datuk Seri Anwar Ibrahim berkata, senarai penuh kabinet telah diserahkan kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah pagi tadi untuk perkenan agar lantikan segera dapat dilaksana.

“Pilihan kita terbatas kerana seperti saya umum sebelum ini, kita tidak mahu terlalu ramai menteri atau duta bertaraf menteri supaya perbelanjaan dapat dikurangkan.Saya mohon mereka ini kekal berkhidmat agar kita dapat memberikan fokus dan tumpuan kepada ekonomi,” katanya ketika berucap pada Program Kenduri Rakyat di sini yang dihadiri ribuan pengunjung.

Tambah beliau, satu mesyuarat khas akan diadakan Isnin depan melibatkan barisan jemaah menteri yang baharu dilantik.Datuk Seri Anwar berkata, ia bagi membincangkan mengenai beberapa ketetapan dan peraturan membabitkan tatacara mengurus kementerian."Keutamaan sebaik disusun jemaah menteri saya akan panggil mesyuarat khas untuk menetapkan beberapa peraturan.Ia bagi bantu jemaah menteri cara mereka mengurus kementerian, cara mendamping dan bekerjasama dengan penjawat awam," katanya.Sementara itu, Perdana Menteri mengulangi pendirian bahawa kekuatan pimpinan politik dan penjawat awam perlu diperkukuh bagi mempercepat pembangunan negara."Ada kekuatan kita manfaatkan, ada kelemahan kita ketepikan, ada masalah pembaziran, rasuah mesti dihentikan," katanya lagi.Datuk Seri Anwar turut menjelaskan, kerajaan perlu memulihkan ekonomi selain menyediakan pendidikan lebih bermutu dan menangani masalah kos sara hidup supaya lebih terkawal.Selain, memastikan kemudahan kesihatan dan prasarana berada dalam keadaan yang lebih baik."Saya bersyukur kepada Allah kerana kita telah pulihkan sedikit keyakinan pelabur antarabangsa dan dalam negara, malah ringgit juga diperkuat.Bila ringgit diperkuat, maknanya kos import akan berkurang seterusnya kos barang makanan seperti ayam ternakan dan baja dapat dikurangkan," katanya lagi.


Anwar umum senarai 28 anggota Kabinet, dengan dua timbalan perdana menteri

(Perdana Menteri, Datuk Seri Anwar menunjukkan senarai pembentukan barisan Kabinet pada sidang media Pengumuman Kabinet Kerajaan Perpaduan di Putrajaya. Turut kelihatan Ketua Setiausaha Negara Tan Sri Mohd Zuki Ali (kiri)/BERNAMA)

PUTRAJAYA, 2 Disember- Presiden UMNO, Datuk Seri Dr Zahid Hamidi dilantik sebagai Timbalan Perdana Menteri dan Menteri Kemajuan Desa dan Wilayah manakala Ketua Whip Gabungan Parti Sarawak (GPS), Datuk Seri Fadillah Yusof dilantik sebagai Timbalan Perdana Menteri dan Menteri Perladangan dan Komuniti.Ini diumumkan Perdana Menteri, Datuk Seri Anwar Ibrahim dalam sidang media di Putrajaya yang disiarkan secara langsung oleh RTM.Anwar sendiri turut memegang portfolio Kewangan.Kerajaan perpaduan dianggotai 28 ahli Jemaah Menteri, lebih kecil berbanding kerajaan terdahulu.Berikut senarai penuh barisan kabinet:Perdana Menteri, Menteri Kewangan: Datuk Seri Anwar IbrahimTimbalan Perdana Menteri, Menteri Kemajuan Desa dan Wilayah: Datuk Seri Seri Ahmad Zahid HamidiTimbalan Perdana Menteri, Menteri Perladangan dan Komuniti: Datuk Seri Fadillah YusofMenteri Pengangkutan: Anthony LokeMenteri Pertanian dan Keterjaminan Makanan: Mohamad SabuMenteri Ekonomi: Rafizi RamliMenteri Pembangunan Kerajaan Tempatan: Nga Kor MingMenteri Pertahanan: Datuk Seri Mohamad HasanMenteri Kerja Raya: Datuk Seri Alexander Nanta LinggiMenteri Dalam Negeri: Datuk Seri Saifuddin Nasution IsmailMenteri Perdagangan Antarabangsa dan Industri: Tengku Datuk Seri Zafrul Tengku Abdul AzizMenteri Pendidikan Tinggi: Datuk Seri Khaled NordinMenteri Sains dan Teknologi: Chang Lih KangMenteri Pembangunan Wanita, Keluarga dan Masyarakat: Datuk Seri Nancy ShukriMenteri Perdagangan Dalam Negeri dan Kos Sara Hidup: Datuk Seri Salahuddin AyubMenteri Undang-undang dan Reformasi Institusi: Datuk Seri Azalina Othman SaidMenteri Sumber Asli, Alam Sekitar dan Perubahan Iklim: Nik Nazmi Nik AhmadMenteri Pembangunan Usahawan dan Koperasi: Datuk Ewon BenedickMenteri Luar Negeri: Datuk Seri Dr Zambry Abdul KadirMenteri Pelancongan: Datuk Seri Tiong King SingMenteri Komunikasi Digital: Fahmi FadzilMenteri Pendidikan: Fadhlina SidekMenteri Perpaduan Negara: Datuk Aaron Ago DagangMenteri Agama: Datuk Dr Mohd Na'im Mokhtar Menteri Belia dan Sukan: Hannah YeohMenteri Sumber Manusia: V SivakumarMenteri Kesihatan: Dr Zaliha MustafaMenteri di Jabatan Perdana Menteri (Sabah Sarawak): Datuk Armizan Mohamad AliIstiadat Angkat Sumpah Anggota Kabinet dijadualkan berlangsung pukul 3.00 petang esok (Sabtu) di Istana Negara.

(Perdana Menteri, Datuk Seri Anwar Ibrahim bercakap pada sidang media Pengumuman Kabinet Kerajaan Perpaduan di Bangunan Perdana Putra/BERNAMA)


Rasuah libatkan penjawat awam, kadar aduan tunjukkan penurunan

KUALA LUMPUR, 2 Disember- Kadar aduan kes rasuah membabitkan penjawat awam tahun ini, menunjukkan penurunan berbanding tahun 2021.Menurut Timbalan Pesuruhjaya Suruhanjaya Pencegahan Rasuah Malaysia (SPRM), Datuk Razim Mohd Noor, setakat Oktober 2022, pihaknya telah menerima sebanyak 5,222 maklumat.Razim menyifatkan kadarnya lebih rendah berbanding tahun lepas iaitu sebanyak 6,463 maklumat.

(Setakat Oktober 2022, SPRM telah menerima sebanyak 5,222 maklumat)

Berdasarkan perangkaan tangkapan SPRM dari tahun 2017 sehingga Oktober 2022, sejumlah 5,599 tangkapan telah dibuat.

"Daripada jumlah tersebut, sebanyak 2,546 atau 48.82 peratus adalah terdiri daripada penjawat awam," katanya kepada pemberita pada pelancaran Anti-Rasuah Organisasi (OACP), Jabatan Penyiaran Malaysia bagi tempoh 2021-2025 di Angkasapuri, di sini.


Agong kurnia watikah pelantikan 11 perwakilan ke luar negara

KUALA LUMPUR, 2 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan watikah pelantikan kepada 11 perwakilan Malaysia ke luar negara, di Istana Negara, di sini.Turut berangkat ke istiadat itu, Raja Permaisuri Agong Tunku Hajah Azizah Aminah Maimunah Iskandariah.Ketua-ketua Perwakilan Malaysia ke luar negara yang baharu dilantik ialah Duta Besar Malaysia ke Emiriah Arab Bersatu Datuk Seri Ahmad Fadil Samsuddin yang juga bekas Datuk Pengelola Bijaya Diraja; Duta Besar Malaysia ke Vietnam Datuk Tan Yang Thai dan Duta Besar Malaysia ke Jerman Dr Adina Kamarudin.Turut menerima watikah pelantikan ialah Pesuruhjaya Tinggi Malaysia ke Pakistan Mohammad Azhar Mazlan; Duta Besar Malaysia ke Jordan Mohamad Nasri Abdul Rahman; Duta Besar Malaysia ke Uzbekistan Ilham Tuah Illias dan Pesuruhjaya Tinggi Malaysia ke New Zealand Mazita Marzuki.

Selain itu, Duta Besar Malaysia ke Senegal, Zainal Izran Zahari; Duta Besar Malaysia ke Kazakhstan Mohd Adli Abdullah; Duta Besar Malaysia ke Laos Edi Irwan Mahmud dan Pesuruhjaya Tinggi Malaysia ke Sri Lanka Badli Hisham Adam.Hadir sama Ketua Setiausaha Kementerian Luar Datuk Seri Amran Mohamed Zin.


Datuk Seri Anwar menghadap Sultan Perak di Istana Kinta

IPOH, 2 Disember- Sultan Perak, Sultan Nazrin Muizzuddin Shah berkenan menerima menghadap Perdana Menteri, Datuk Seri Anwar Ibrahim di Istana Kinta di sini.Sesi menghadap itu merupakan yang pertama selepas Datuk Seri Anwar dilantik sebagai Perdana Menteri ke-10 pada 24 November lalu.Kenderaan dinaiki Perdana Menteri memasuki perkarangan Istana Kinta pada pukul 10:50 pagi.Ketibaan beliau disambut Ahli Dewan Negara Perak, Tan Sri Mohd Annuar Zaini.

(Datuk Seri Anwar tiba di Istana Kinta untuk sesi menghadap Sultan Perak, Sultan Nazrin Muizzuddin Shah)

Selepas sesi menghadap tersebut, Perdana Menteri dijadual menyertai tinjauan mesra di Pasar Tanjung Rambutan bagi menzahirkan penghargaan kepada para pengundi dan penyokong beliau.Datuk Seri Anwar juga akan melawat tapak Klinik Kesihatan Manjoi yang kini dalam proses untuk dibangunkan di Jalan Masjid, Kampung Masjid.Beliau dijangka menunaikan solat Jumaat di Masjid Muhammad Al-Fateh, Taman Jati, kira-kira lima kilometer dari pusat bandar raya Ipoh sebelum menyertai kenduri rakyat yang diadakan di lokasi berkenaan.Terdahulu Perdana Menteri tiba di Lapangan Terbang Sultan Azlan Shah Ipoh pada pukul 10:30 pagi.Ketibaan beliau disambut Menteri Besar Perak, Datuk Seri Saarani Mohamad, Setiausaha Kerajaan Negeri, Datuk Ahmad Suaidi Abd Rahim dan barisan kepimpinan negeri.


GPS mahu empat wakil sandang jawatan menteri penuh dalam Kabinet

KUCHING, 2 Disember- Gabungan Parti Sarawak (GPS), mahu empat menteri wakil daripada GPS menyandang jawatan menteri penuh dalam barisan Kabinet Kerajaan Perpaduan.Pengerusi GPS yang juga Premier Sarawak, Datuk Patinggi Tan Sri Abang Johari Tun Openg berharap komposisi empat menteri penuh dikekalkan sama seperti kerajaan sebelum ini.Beliau turut memaklumkan setakat ini pihaknya belum menerima apa-apa maklumat berkaitan perkara tersebut.Bagaimanapun, Premier Sarawak berkata beliau menyerahkan sepenuhnya keputusan itu kepada Perdana Menteri, Datuk Seri Anwar Ibrahim.Beliau berkata demikian semasa ditemui pemberita selepas Persidangan Dewan Undangan Negeri di Petra Jaya, Kuching.

Sebelum ini, bawah Kerajaan Perikatan Nasional (PN) empat menteri wakil GPS yang menyandang jawatan menteri penuh adalah Menteri Kanan Kerja Raya, Menteri Perdangangan Dalam Negeri dan Hal Ehwal Pengguna, Menteri Pelancongan, Kebudayaan dan Kesenian serta Menteri di Jabatan Perdana Menteri (Parlimen dan Undang-Undang).


Datuk Seri Anwar selesai menghadap Agong

KUALA LUMPUR, 2 Disember- Perdana Menteri, Datuk Seri Anwar Ibrahim selesai menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara.Pertemuan Datuk Seri Anwar dengan Al-Sultan Abdullah berlangsung kira-kira 40 minit.Datuk Seri Anwar yang menaiki kenderaan rasminya melambaikan tangan kepada petugas media sebaik keluar dari Istana Negara.Beliau dijadual bergerak ke Perak untuk menghadap Sultan Perak, Sultan Nazrin Muizzuddin Shah.

(Datuk Seri Anwar menurunkan tingkap kenderaannya dan melambai tangan ke arah petugas media sebaik keluar dari Istana Negara)

Terdahulu, Datuk Seri Anwar tiba di Istana Negara pada pukul 8.20 pagi.Beliau menghadap Al-Sultan Abdullah bagi mempersembah senarai kabinet Kerajaan Perpaduan untuk mendapat perkenan Baginda.


PH Negeri Sembilan bersikap terbuka berkaitan kerjasama dengan BN

PORT DICKSON, 1 Disember-Pakatan Harapan (PH) Negeri Sembilan sedia bekerjasama dan bergabung dengan Barisan Nasional (BN) bagi menghadapi Pilihan Raya Dewan Negeri Undangan Negeri (DUN) yang dijadualkan pada tahun depan.Pengerusinya, Datuk Seri Aminuddin Harun berkata sebarang keputusan kerjasama dengan BN akan diputuskan oleh kepimpinan tertinggi PH.Menurutnya lagi, selaku pengerusi PH negeri, beliau tidak mempunyai masalah untuk kerjasama tersebut.

(Menteri Besar Negeri Sembilan, Datuk Seri Aminuddin Harun ketika menjawab soalan media)

"Saya tiada ada masalah untuk negeri, nampaknya untuk sidang DUN kali ini nampaknya aman nampak damai dan kita ada kerjasama yang baik. Kita memang terbuka", katanya kepada media.

Beliau berkata demikian ketika ditemui di Port Dickson.Pada Pilihan Raya ke-14 lalu, PH memenangi 20 kerusi DUN, manakala BN memenangi 16 kerusi di Negeri Sembilan.


12 ketua perwakilan asing ke Malaysia serah watikah pelantikan kepada YDP Agong

KUALA LUMPUR, 1 Disember - Seramai 12 ketua perwakilan asing ke Malaysia menyerahkan dokumen watikah pelantikan masing-masing kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah. Istiadat penyerahan watikah dan majlis menghadap itu berlangsung di Istana Negara.

Ketua perwakilan asing berkenaan ialah Jose Luis Pardo Cuerdo dari Sepanyol, Betty Oyella Bigombe (Uganda), Jacques Louis Werner (Belanda), Valeria Csukasi (Uruguay), Peter Van Acker (Belgium), Dilli Raj Poudel (Nepal), Florence Buerki Akonor (Ghana), Ali Hussain Didi (Maldives) dan Yeo Seung-bae (Korea).Selain itu, Fleming Raul Duarte Ramos dari Paraguay, Houssein Sidi Abdellah Deh (Mauritania) dan Tumur Amarsanaa (Mongolia).


Dewan Rakyat 19 Disember pilih Yang Dipertua, usul undi percaya kepimpinan PM

KUALA LUMPUR, 1 Disember - Pemilihan Yang Dipertua Dewan Rakyat dan usul undi percaya terhadap kepimpinan Perdana Menteri, Datuk Seri Anwar Ibrahim antara dua agenda utama Mesyuarat Pertama, Penggal Pertama, Parlimen ke-15 yang akan berlangsung selama dua hari bermula 19 Disember ini.Berdasarkan Notis Mesyuarat Pertama dikeluarkan Setiausaha Dewan Rakyat, Dr Nizam Mydin Bacha Mydin untuk edaran kepada Ahli-Ahli Parlimen, pemilihan dan angkat sumpah Yang Dipertua Dewan Rakyat adalah antara aturan urusan persidangan itu di peringkat permulaan.Ketika ini, Yang Dipertua Dewan Rakyat disandang Tan Sri Azhar Azizan Harun.Aturan urusan mesyuarat diikuti dengan upacara mengangkat sumpah kesemua 222 Ahli Parlimen yang menang pada Pilihan Raya Umum ke-15 (PRU15).

Usul undi percaya terhadap kepimpinan Perdana Menteri yang menjadi tumpuan terkandung pada nombor lapan di bawah aturan urusan mesyuarat.

Anwar dalam sidang media sulung selepas mengangkat sumpah jawatan Perdana Menteri ke-10 berkata satu usul undi percaya akan dibentangkan pada persidangan Parlimen pada 19 Disember bagi menamatkan soal keabsahan beliau selaku Perdana Menteri.Sidang Parlimen itu menjadi sidang Dewan Rakyat pertama di bawah kepimpinan Anwar.Urusan mesyuarat sidang itu turut memasukkan sesi rang undang-undang dan urusan kerajaan yang lain.


Graduan TVET, 90% dijamin dapat kerja selepas tamat pengajian

KUALA LUMPUR, 1 Disember- Sekurang-kurangnya 90 peratus graduan institusi Bidang Pendidikan Teknikal dan Latihan Vokasional (TVET) dijamin mendapat pekerjaan selepas tamat pengajian.Menurut Pengerusi Persatuan Pembangunan TVET Nasional, Mohamad Yaacob, ada juga graduan dilamar pihak industri sebelum mereka tamat latihan.Tambah Mohamad, bidang TVET perlu dilihat sebagai bukan lagi pilihan kedua untuk melanjutkan pelajaran. Sebaliknya sebagai pilihan utama bagi peluang pekerjaan yang lebih cerah.

"Pelajar yang tamat belajar dalam tempoh enam bulan, 90% daripadanya akan mendapat pekerjaan. Ia membuktikan bahawa permintaan kepada pekerja kemahiran sangat tinggi dan kemahiran yang ada pada para graduan adalah mengikut kehendak industri," katanya kepada pemberita ketika ditemu bual di Angkasapuri, di sini.


Arab Saudi lancar mekanisma baharu permohonan visa “lawatan peribadi”, tunai umrah

KUALA LUMPUR, 1 Disember- Pelancaran mekanisma baharu visa “lawatan peribadi” oleh kerajaan Arab Saudi semalam bakal memudahkan pelawat asing untuk memasuki negara itu bagi menziarahi kenalan mereka. Menurut Kementerian Luar Arab Saudi melalui Twitter rasmi, visa ini juga membenarkan pelawat untuk melakukan ibadah umrah dan ziarah di Mekah, melawat Madinah, tempat keagamaan dan bersejarah serta menghadiri acara kebudayaan.“Permohonan visa ini boleh dibuat secara elektronik di platform visa dan prosesnya sangat mudah dan senang,” menurut kementerian itu.Perkara ini selari dengan usaha Arab Saudi untuk meningkatkan jumlah kunjungan asing ke negara itu, selaras dengan objektif Wawasan 2030.Di bawah mekanisma baharu itu, warga Arab Saudi yang ingin mempelawa kenalan untuk melawat perlu mengemukakan permohonan visa lawatan peribadi bagi pihak mereka di platform visa elektronik “National Unified Visa Platform” atau Platform Visa Bersepadu Nasional di bawah seliaan Kementerian Luar Negeri.“Permohonan visa lawatan peribadi boleh dikemukakan melalui platform eVisa dan perlu mengisi data individu yang diundang. Permohonan itu kemudiannya akan diproses dan 'dokumen visa lawatan peribadi' akan dikeluarkan, data boleh dilihat melalui perkhidmatan pertanyaan permohonan,” menurut kementerian.

Kementerian itu menambah pelawat boleh menyelesaikan proses pembayaran yuran dan insurans perubatan selepas mengisi borang permohonan visa masuk di platform visa.Selepas itu pelawat perlu menyerahkan permohonan dan pasport kepada kedutaan atau konsulat Arab Saudi di negara asal atau melalui pusat, pejabat yang diiktiraf kedutaan atau konsulat. -BERNAMA


Ringgit terus meningkat berbanding dolar AS pada pembukaan

KUALA LUMPUR, 1 Disember- Ringgit dibuka tinggi berbanding dolar AS hari ini selepas mata wang Amerika Syarikat (AS) itu merosot berikutan sentimen bank pusat AS yang kurang menyokong kadar faedah tinggi, kata penganalisis.Pada 9 pagi, unit tempatan meningkat kepada 4.4040/4150 berbanding dolar AS daripada 4.4420/4500 semasa ditutup semalam.Pengarah Urusan SPI Asset Management Stephen Innes berkata ringgit naik mendadak, mengurangkan bukan sahaja risiko politik tetapi turut didorong oleh kenyataan daripada Pengerusi Rizab Persekutuan AS Jerome Powell mengenai langkah untuk memperlahankan kadar kenaikan kadar faedah mulai bulan ini.Innes berkata jangkaan pelan China untuk pembukaan semula akan turut memberi rangsangan kepada imbangan perdagangan Malaysia, yang dijangka menyokong mata wang tempatan dalam tempoh terdekat.“Oleh itu, dijangka lebih banyak langkah susulan berikutan pengeksport terus mengurangkan pegangan AS semasa,” katanya kepada BERNAMA.Sementara itu, peniaga ActivTrades Dyogenes Rodrigues Diniz berkata data pekerjaan daripada ADP Research Institute bagi November yang lebih rendah daripada jangkaan terus mempengaruhi dolar AS menjelang pengumuman laporan senarai gaji bukan ladang (NFP) AS.

(Pada pembukaan, ringgit diniagakan kebanyakannya tinggi berbanding sekumpulan mata wang utama)

“Daripada angka ADP (127,000 kedudukan ditambah berbanding unjuran 200,000), pasaran membayangkan bahawa data NFP yang akan dikeluarkan pada Jumaat juga dijangka berada di bawah anggaran, yang cenderung menjadi negatif kepada dolar AS,” katanya.Pada pembukaan, ringgit diniagakan kebanyakannya tinggi berbanding sekumpulan mata wang utama.Unit tempatan naik berbanding dolar Singapura kepada 3.2447/2533 daripada 3.2487/2551 pada Rabu, meningkat berbanding pound kepada 5.3275/3408 daripada 5.3366/3467 semalam dan mengukuh berbanding euro kepada 4.5960/6075 daripada 4.6010/6098 sebelum ini.Bagaimanapun, ia merosot berbanding yen Jepun kepada 3.2200/2285 daripada 3.2007/2067 semalam.- BERNAMA


MCMC akan bina menara komunikasi baharu di Padang Serai

KUALA LUMPUR, 1 Disember - Satu menara komunikasi baharu bawah Pelan Jalinan Digital Negera (JENDELA) akan dibina bagi mengatasi masalah talian komunikasi di lima kampung di Padang Serai, Kedah.Suruhanjaya Komunikasi dan Multimedia Malaysia (MCMC) memaklumkan pihaknya telah menerima laporan dan aduan pada 28 November lepas berhubung kira-kira 8,000 penduduk berhadapan dengan ketiadaan rangkaian komunikasi."MCMC dengan kerjasama kerajaan Kedah telah mengambil tindakan segera dengan mengadakan tinjauan serta menyantuni wakil penduduk di lima kampung tersebut iaitu Taman Bunga Raya, Taman Raya Indah, Taman Raya Murni, Kampung Padang dan Kampung Nesa."Pihak kami telah memasukkan kawasan berkenaan dalam perancangan bagi pelaksanaan satu struktur menara komunikasi baharu di bawah JENDELA sebagai langkah penyelesaian untuk menambah baik kualiti liputan dan dijangka siap dalam tempoh setahun," katanya dalam satu kenyataan.

Katanya bagi penyelesaian interim, pihak penyedia perkhidmatan turut diminta untuk menjalankan pengoptimuman di menara komunikasi sedia ada (berhampiran) dalam masa seminggu bagi menambah baik kualiti liputan di lokasi tersebut."Pihak MCMC sentiasa memantau pelaksanaan kerja-kerja pengoptimuman dijalankan oleh pihak penyedia perkhidmatan dan juga memastikan struktur menara komunikasi baharu yang dirancang dapat dilaksanakan dengan segera," katanya.


Raja Permaisuri Agong berkenan berangkat ke Malam Amal BAKASA BAKAT ATM IFF 2022

KUALA LUMPUR, 1 Disember- Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Majlis Malam Amal Badan Amal Kasih Sayang (BAKASA) dan Badan Kebajikan Keluarga Angkatan Tentera Malaysia (BAKAT ATM) Festival Fesyen Islamik (IFF) 2022 di Dewan Perkasa Wisma Perwira, ATM, di sini, malam tadi.Keberangkatan tiba Tunku Azizah pada jam 8.30 malam disambut Pengerusi Jemaah Tertinggi BAKAT ATM, Tengku Puteri Seri Teja Pahang, Tengku Muhaini Sultan Ahmad Shah, yang juga isteri kepada Panglima ATM, Jeneral Tan Sri Affendi Buang.Tunku Azizah kemudiannya berkenan merakam foto kenangan bersama para tetamu kerabat diraja yang turut berangkat hadir antaranya Tengku Permaisuri Selangor, Tengku Permaisuri Norashikin dan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah.Sesi bergambar juga diteruskan bersama pereka fesyen yang terlibat dalam pertunjukan tersebut antaranya Rizman Ruzaini, Calvin Thoo, Nurita Harith, Rozita Che Wan dan koleksi pengasas IFF, Datuk Seri Raja Rezza Shah serta pereka fesyen dari Indonesia, Jeny Tjahyawati dan Ghea Panggabean.

(Raja Permaisuri Agong Tunku Hajah Azizah Aminah Maimunah Iskandariah (dua, kiri) berkenan melawat tapak pameran pada Majlis Malam Badan Amal Kasih Sayang (BAKASA) dan Bakat Islamic Fashion Festival (IFF) 2022 di Wisma Perwira/FOTO BERNAMA)

Tunku Azizah turut berkenan melawat gerai yang mempromosikan produk industri kecil dan sederhana hasil tangan ahli BAKAT yang kebanyakannya isteri anggota dan pegawai ATM.Malam Amal BAKASA dan BAKAT IFF 2022 adalah hasil inisiatif Tengku Muhaini, yang juga Penasihat Diraja BAKASA, berjaya mengumpul dana sebanyak RM1.2 juta untuk disumbangkan kepada dua pertubuhan kebajikan BAKASA iaitu Rumah Kanak-Kanak Tengku Ampuan Afzan dan Pusat Inovasi Tengku Ampuan Afzan, serta untuk tujuan Program Transformasi BAKAT ATM.-BERNAMA


Majlis Raja-Raja cadang kuasa lantik lima anggota JAC diserah kepada institusi berwibawa

KUALA LUMPUR, 30 November- Majlis Raja-Raja mencadangkan agar pelantikan lima daripada sembilan anggota Suruhanjaya Pelantikan Kehakiman (JAC) tidak lagi dibuat oleh perdana menteri.Sebaliknya kuasa melantik keanggotaan JAC diberi kepada beberapa institusi lain seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen. Pengerusi Mesyuarat Majlis Raja-Raja ke-260, Yang Dipertuan Besar Negeri Sembilan, Tuanku Muhriz Tuanku Munawir bertitah langkah itu merupakan penambahbaikan kepada sistem pelantikan hakim."Perubahan membolehkan keanggotaan JAC menjadi lebih seimbang dan tidak membawa kepentingan mana-mana pihak."Ia wajar dilaksana memandangan suruhanjaya itu memainkan peranan utama mengemukan cadangan pelantikan hakim sekali gus memastikan hakim yang dilantik adalah berintegriti dan berkaliber," Tuanku Mukhriz menyampaikan titah perutusan bersempena Mesyuarat Majlis Raja-Raja ke-260 yang berlangsung di Istana Negara, di sini.Pada masa ini, JAC mempunyai sembilan anggota keahlian dengan empat daripadanya merupakan hakim yang sedang memegang jawatan terkanan manakala lima lagi adalah individu yang dilantik oleh perdana menteri.


Henti perbuatan menghasut, dukung prinsip Rukun Negara

KUALA LUMPUR, 30 November- Majlis Raja-Raja mengarahkan gejala hasutan perkauman dan agama dihentikan serta-merta.Sebaliknya semua pemimpin digesa memupuk semangat kebersamaan dalam kalangan rakyat pelbagai latar belakang.Yang di-Pertuan Besar Negeri Sembilan, Tuanku Mukhriz Tuanku Munawir yang mempengerusikan Mesyuarat Majlis Raja-Raja ke-260 bertitah kerajaan baharu perlu memainkan peranan memupuk semangat perpaduan."Peluang yang ada perlu dimanfaat sebaik mungkin bagi memacu negara ke tahap lebih baik."Perkara itu boleh direalisasi dengan mendukung dan memperkukuh prinsip Rukun Negara," titah Tuanku Mukhriz.Baginda mencadangkan lafaz ikrar Rukun Negara terus dilaksana dari semasa ke semasa dengan diketuai pemimpin yang dilantik dan bukan lagi golongan belia yang bersuara lantang. Tuanku Mukhriz bertitah demikian menerusi perutusan Pengerusi Mesyuarat Majlis Raja-Raja ke-260 yang berlangsung di Istana negara.

(Majlis Raja-Raja mengarahkan gejala hasutan perkauman dan agama dihentikan serta-merta/Istana Negara)


Penduduk diminta waspada dengan fenomena air pasang besar

KUALA LUMPUR, 30 November- Penduduk kawasan tepi pantai diingatkan bersiap siaga dengan sebarang kemungkinan berikutan fenomena air pasang besar. Menurut Pensyarah kanan, Geologi Kejuruteraan dan Mekanik Tanah, Universiti Kebangsaan Malaysia (UKM), Dr. Nor Shahidah Mohd Nazer, fenomena itu merupakan satu kitaran pasang surut yang terjadi di tepi pantai akibat daripada tarikan graviti.Jadual pasang surut yang dikeluarkan Jabatan Pengairan dan Saliran (JPS) membolehkan penduduk berwaspada bagi mengelak insiden tidak diingini berlaku.

"Orang ramai disaran semak tarikh ramalan fenomena air pasang besar dan perlu memastikan tiada mana-mana saluran tersumbat untuk memastikan aliran air mengalir dengan lebih baik. Beting pasir juga amat berguna ketika fenomena ini kerana ia memperlahankan air masuk ke dalam rumah," kata Nor Shahidah selepas ditemu bual di Angkasapuri di sini.Nor Shahidah turut menasihati orang ramai agar tidak beriadah ke kawasan pantai jika amaran fenomena itu dikeluarkan.


Sarawak sasar 3 juta pelancong menjelang 2023

KUCHING, 30 November - Sarawak menyasarkan ketibaan tiga juta pelancong ke negeri Bumi Kenyalang itu tahun depan, dengan jangkaan perolehan hasil sektor pelancongan yang menjangkau sehingga RM7.25 bilion.Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah berkata sasaran itu dibuat berdasarkan kepada trend ketibaan pelancong ke Sarawak yang semakin meningkat sejak beberapa bulan lepas.Katanya sejak bulan Januari hingga Oktober lepas, Sarawak menyaksikan ketibaan 1,378,017 pelancong, dan beliau yakin jumlah ketibaan keseluruhan tahun ini boleh menjangku 1.8 orang, melepasi sasaran 1.2 pelancong tahun ini.“Semasa sektor pelancongan antarabangsa sedang bangkit semula secara beransur, pelancongan domestik akan terus memacu pemulihan industri pelancongan negeri,” katanya dalam ucapan penggulungan mengenai bajet negeri untuk tahun depan, pada persidangan Dewan Undangan Negeri Sarawak di sini hari ini.Sementara itu beliau berkata kementeriannya sedang bekerjasama rapat dengan Jawatankuasa Pengurusan Bencana Negeri Sarawak (JPBNS) dan Kementerian Pengangkutan Sarawak bagi memastikan kekerapan penerbangan ditingkatkan secara beransur ke tahap pra-pandemik.

Beliau berkata kekerapan penerbangan ke Sarawak yang telah diluluskan oleh Suruhanjaya Penerbangan Malaysia (MAVCOM) adalah sebanyak 587 penerbangan seminggu dan hanya 408 penerbangan sedang beroperasi ketika ini.“Daripada jumlah itu, kekerapan penerbangan antarabangsa dan domestik masing-masing adalah 35 dan 373,” katanya.Sementara itu, Abdul Karim berkata Lembaga Pelancongan Sarawak (STB) telah menandatangani memorandum perjanjian (MoA) mengenai inisiatif Gerbang Umrah Kuching (KUG) pada 6 Okt lepas.Beliau berkata inisiatif ini akan menyediakan penerbangan terus dari Kuching ke Jeddah dan Madinah di Arab Saudi bermula suku pertama 2023.“Kami mengunjurkan lebih 200,000 ketibaan pengunjung dalam tempoh enam tahun melalui KUG. Melalui program ini, pengembara boleh terbang dari setiap lokasi masing-masing dan singgah di Kuching untuk peberbangan ke Jeddah atau Madinah, atau dalam perjalanan pulang,” tambahnya. - BERNAMA


Penjawat awam Kelantan terima bonus RM1,500

KOTA BAHRU, 30 November - Lebih 2,000 penjawat awam negeri ini akan menerima bantuan khas kewangan sebanyak RM1,500 pada awal Januari depan.Timbalan Menteri Besar Kelantan, Datuk Mohd Amar Nik Abdullah berkata, pelaksanaan tersebut melibatkan keseluruhan peruntukan sebanyak RM13 juta.Katanya, bantuan khas itu sebagai menghargai kesungguhan dan komitmen kakitangan awam di negeri itu."Memandangkan prestasi kewangan kerajaan negeri memberangsangkan dan kita mencatatkan belanjawan lebihan selama lima tahun berturut-turut, sudah sampai masanya kita menghargai penjawat awam yang bekerja bersungguh-sungguh."Kita bersetuju memberi bantuan khas kepada penjawat awam RM1,500. Bantuan khas ini paling tinggi direkodkan untuk penjawat awam negeri," katanya.

Perkara itu diumumkan oleh beliau semasa mengakhiri Persidangan Kali Yang Ketiga (Belanjawan) Bagi Tempoh Penggal Kelima Dewan Negeri Kelantan Ke-14 Tahun 2022 hari ini.


Semakin ramai bukan perokok hidapi kanser paru-paru

KUALA LUMPUR, 30 November - Apa yang menimpa Suzana Othman, seorang ibu berusia 53 tahun ini mungkin juga nasib yang dialami ramai orang khususnya wanita. Pada tahun 2019, Suzana mula menghidap batuk berterusan dan keadaan ini amat menyiksa kehidupannya. Setiap kali bercakap, beliau akan batuk dan ini mengganggu pertuturannya. Acap kali juga beliau terpaksa berhenti bercakap untuk mengambil nafas.Agak pelik bila memikirkan apakah punca batuk yang begitu teruk memandangkan beliau bukan seorang perokok. Ada yang berfikir mungkinkah bau cat baru di dinding rumah Suzana mengganggu paru-parunya atau apakah beliau menghidap pneumonia. Walau apa pun tanggapan, Suzana berasa sungguh tertekan dan berdoa agar penyakit batuknya berhenti segera.“Dalam mulut ibu mesti ada strepsil,” kata anak Suzana, Syahzanani Salim, 25.Suzana masih tidak menganggap perkara buruk tentang batuknya sehinggalah suatu hari, selepas batuk berterusan yang teruk, Suzana melihat kahak berwarna coklat.“Ada sedikit darah dalam kahak tu. Meskipun saya ambil ubat batuk, masih ada sedikit darah. Kalau banyak sangat batuk, baru nampak macam darah,” katanya kepada Bernama yang menemu bual beliau di hospital.Apabila keadaan batuk menjadi lebih teruk dan beliau kehilangan berat badan yang banyak (sekitar 10kg dalam tempoh enam bulan), Suzana berjumpa doktor dan menjalani banyak ujian termasuk melakukan X-ray.Pada Januari 2021, Suzana disahkan menghidap kanser paru-paru. Sudah tentunya Suzana terperanjat apabila dimaklumkan oleh doktor bahawa beliau menghidap kanser. Beliau bagaimanapun menjangkakan kanser payudara kerana ibunya meninggal dunia akibat penyakit berkenaan.Meskipun suami Suzana seorang perokok sepanjang tempoh 27 tahun perkahwinan mereka, bagaimana Suzana yang tidak merokok seumur hidupnya boleh diserang kanser paru-paru? Sememangnya soalan yang begini membuatkan para doktor yang mengendalikan pesakit kanser paru-paru sukar untuk menjawabnya.  KANSER DALAM MEREKA YANG TIDAK PERNAH MEROKOKMenghisap rokok adalah penyumbang utama kanser paru-paru dan penyakit ini adalah paling biasa dalam kalangan kaum lelaki Malaysia dan dilaporkan, sekitar 41 peratus lelaki Malaysia merokok. Namun merokok bukan sahaja punca utama kanser paru-paru.Faktor risiko persekitaran seperti perokok pasif, terdedah kepada radon (gas radioaktif) serta pencemaran udara diketahui sebagai punca kanser dalam kalangan bukan perokok atau tidak pernah merokok.“Secara tradisinya, kanser paru-paru adalah penyakit yang selalu menyerang kaum lelaki. Sewaktu saya di sekolah perubatan, kami selalu menyamakan kanser paru-paru dengan lelaki dan perokok, ” kata Dr Anand Sachithanandan, presiden Jaringan Kanser Paru-Paru Malaysia (LCNM).“Sekarang, penyakit ini mula meningkat dalam kalangan bukan perokok. Memang mencemaskan. Bukan sahaja di Malaysia tetapi juga di seluruh dunia. Ramai yang bingung memikirkan keadaan ini,” tambahnya.Pertubuhan Kesihatan Sedunia (WHO) menyenaraikan pencemaran udara sebagai satu lagi punca kanser paru-paru pada tahun 2013.Di Amerika Syarikat, pencemaran udara di Amerika Syarikat dilaporkan penyebab sekitar satu hingga dua peratus kes kanser paru-paru.Pada bulan September 2022, para penyelidik mendapati pencemaran udara menyebabkan kanser paru-paru dengan menyebabkan mutasi dalam gen yang dikaitkan dengan kanser paru-paru, yang dipanggil EGFR. (didapati dalam separuh bilangan pesakit kanser paru-paru dalam kalangan bukan perokok) dan KRAS.Menurut US Centers for Disease Control, untuk bukan perokok, kes kanser paru-paru adalah antara 10 hingga 20 peratus daripada jumlah pesakit kanser paru-paru pada tahun 2021 berbanding lapan peratus pada 2017.Bagaimanapun, tidak ada angka tertentu untuk pesakit kanser paru-paru akibat tabiat merokok, di Malaysia.Dr Anand menganggarkan, hampir satu pertiga pesakit kanser di negara ini tidak pernah merokok, sambil berkongsi bukti anekdot.Berdasarkan perangkaan hasil Tinjauan Kesihatan dan Morbiditi Kebangsaan 2019, di Malaysia, didapati kanser paru-paru adalah kanser nombor lima paling biasa dalam kalangan wanita di negara ini meskipun hanya 1.1 peratus wanita merokokSementara itu, kajian Malaysia, Malaysian Study on Cancer Survival 2018, kes kanser paru-paru yang melibatkan wanita adalah sebanyak 2,478 meskipun kadar penggunaan tembakau dalam kalangan mereka adalah kecil. Jumlah berkenaan adalah separuh daripada jumlah pesakit kanser paru-paru lelaki iaitu 5,543. Kajian berkenaan juga mendapati wanita bukan perokok yang kemudiannya menghidapi kanser paru-paru adalah lebih muda usianya.Perunding Pakar Onkologi Klinikal Hospital Kuala Lumpur, Dr Vaishnavi Jeyasingam memberitahu Bernama, asap rokok terpakai mungkin penyebab kes kanser paru-paru berkenaan tetapi tidak dapat dipastikan.Berbanding di Amerika Syarikat, Malaysia tidak mempunyai kajian yang dapat menunjukkan secara tepat apakah faktor persekitaran paling mempunyai kesan yang memudaratkan terhadap bukan perokok.“Masalah dengan perokok pasif adalah dari segi menentukan sejauh mana lama pendedahan dan jarak kontak dan kajian mengenai perokok pasif dan penyebab kanser tidaklah sehebat kajian terhadap perokok dan puncanya, ” katanya.Selain faktor semasa, para pakar tidak dapat memastikan sama ada kes kanser paru-paru akan meningkat pada masa depan akibat pandemik COVID-19, meskipun Dr Anand berkata beliau tidak akan terkejut seandainya ia akan berlaku selepas tempoh 10 hingga 20 tahun akan datang.“Sebarang keadaan yang menyebabkan keradangan paru-paru, mungkin berikutnya akan meninggalkan parut dan kita tidak tahu kesan jangka panjang. Mungkin juga parut tisu paru-paru meningkatkan risiko kanser paru-paru, ” katanya, menambah, penyakit batuk kering atau tuberkulosis meningkatkan risiko seseorang itu mendapat kanser paru-paru.

JALANI SARINGAN Menyentuh tentang penyakit tidak berjangkit (NCD), amalan terbaik yang disyorkan ialah membuat saringan sama ada untuk mencegah atau mengesannya lebih awal agar dapat merawatnya. Dengan kanser, tahap penyakit apabila dikesan menentukan kadar kejayaan rawatan.Namun ia amat berbeza dengan kanser paru-paru seperti kata Dr Vaishnavi, membuat saringan adalah tidak kos efektif kerana ia memerlukan akses kepada imbasan CT dan itu pun boleh memberi hasil positif palsu.“Di negara kita, malangnya, kita melihat majoriti pesakit didiagnos pada Tahap IV kerana pada tahap itulah mereka lazimnya simptomatik, atau mereka batuk dan hilang berat badan, ” katanya.Menurut beliau, sekiranya seseorang itu datang berjumpa doktor dengan kanser paru-parunya di peringkat awal, sering itu berlaku secara tidak sengaja atau kerana mereka menjalani saringan seluruh badan menerusi tempat kerja mereka.Mengambil contoh kes Suzana, yang bukan perokok dan tinggal dengan perokok, lagi sukar untuk mengesan kanser dari awal.Para doktor berkata, saringan untuk kanser paru-paru dibuat bagi seseorang yang perokok tegar, berusia 40 tahun ke atas dan mempunyai sejarah keluarga menghidap kanser paru-paru.Bagaimana, mereka yang tidak memenuhi ciri-ciri di atas masih boleh melakukan saringan kanser paru-paru atau menjalani pemeriksaan seluruh badan. Orang ramai turut disaran agar lebih proaktif dalam menjaga kesihatan mereka.Sekiranya kos pemeriksaan menjadi isu, banyak pertubuhan bukan kerajaan (NGO) perubatan dan pertubuhan menyediakan program saringan percuma atau mampu bayar untuk orang ramai.Jaringan Kanser Paru-paru, baru-baru ini bekerjasama dengan Astra Zeneca dan Qualitas Medical Group untuk menyediakan saringan kanser paru-paru percuma. Ia menggunakan Artificial Intelligence t untuk meramalkan nodul kanser paru-paru daripada X-ray.Bagaimanapun, program ini mendapat sambutan dingin daripada orang ramai.“Ramai orang sekali sahaja buat X-ray dan anggaran dua hingga tiga peratus akan mempunyai hasil tidak normal, yang mungkin atau mungkin bukan, kanser paru-paru. Kesukaran kami adalah untuk mendapatkan mereka melakukan pemeriksaan lanjutan,” kata Dr Anand.Di sebalik program yang ada, para pakar bersependapat bahawa rakyat Malaysia masih lemah daripada segi menjaga kesihatan seperti membuat saringan. Dalam hal ini, langkah terbaik adalah untuk mencegah.PENCEGAHAN PENYEMBUHAN TERBAIKPencegahan itu adalah penyembuhan terbaik namun masih sukar untuk menyakinkan rakyat Malaysia supaya jangan merokok.Di sebalik semua usaha kerajaan dan NGO untuk menyekat tabiat merokok serta membantu perokok untuk menghentikan tabiat berkenaan, kadar merokok masih belum berkurangan seperti yang diharapkan.Menurut laporan 2020 Malaysia kepada perjanjian kesihatan awam WHO iaitu Framework Convention on Tobacco Control (FCTC), kadar merokok berkurangan kepada 21.3 peratus pada tahun 2019 dari 22.8 peratus pada tahun 2015.Oleh yang demikian, ramai kakitangan penjagaan kesihatan menyokong Pengharaman Tembakau yang dicetuskan oleh bekas Menteri Kesihatan Khairy Jamaluddin Abu Bakar. Mereka berpandangan bahawa usaha langkah berkenaan adalah harapan terbaik untuk mengurangkan berlakunya kes kanser dan penyakit lain yang ada kaitan dengan asap tembakau.Rang Undang-Undang (RUU) Kawalan Produk Tembakau dan Merokok 2022 bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok.Peruntukan itu adalah melarang pembelian dan penjualan produk tembakau atau e-rokok kepada mana-mana individu yang lahir pada dan selepas 1 Januari 2007, serta keperluan pendaftaran produk merokok.Para doktor yang ditemu bual Bernama berharap kerajaan baharu di bawah kepimpinan Perdana Menteri Datuk Seri Anwar Ibrahim akan terus memperjuangkan RUU berkenaan, dengan menyatakan hasil cukai tidak mencukupi untuk menampung kos penjagaan kesihatan daripada penggunaan tembakau.“Kami yang dalam bidang onkologi ini, kami melihat sendiri kesan tembakau. Bukan sahaja kanser, masalah jantung, angin ahmar …. sistem penjagaan kesihatan kita juga menghabiskan banyak masa untuk merawat penyakit yang sebenarnya boleh dielakkan,” kata Dr Vaishnavi.“Sekiranya Singapura dapat melaksanakan pengharaman gula getah, tembakau itu mempunyai implikasi kesihatan yang lebih teruk,” tambahnya.Sekiranya semua usaha gagal, masih ada satu perkara yang mungkin melegakan sedikit iaitu kanser paru-paru bukan lagi secara automatik hukuman mati. Kaedah rawatan semakin baik yang mampu memanjangkan nyawa pesakit sehingga beberapa bulan lagi lamanya.Menurut Dr Anand, sebahagian daripada kejayaan itu bermakna para doktor boleh menyusun rawatan yang diperlukan oleh seseorang pesakit, bergantung kepada kes serta ketersediaan ubat-ubatan.“Anda mungkin mati dengan kanser tetapi bukan kerananya,” tambahnya.Kata-kata Dr Anand ini memberi semangat kepada Suzana kerana penyakit kanser paru-parunya kini di Tahap IV. Beliau berharap agar dapat menunaikan ibadah umrah dengan keluarganya pada bulan Februari 2023. Sehingga waktu itu, Suzana berasa syukur kerana masih mampu menikmati kehidupan dengan keluarganya.“Jaga diri anda baik-baik. Jangan biarkan ada orang merokok di sekitar anda. Pergi buat pemeriksaan. Kesan awal terutamanya jika anda tinggal dengan perokok, ” katanya dengan nada suara yang lembut.RUANGAN SISI Menurut Cleveland Clinic di https://my.clevelandclinic.org/health/diseases/12194-cancer#:~:text=Stage%20I%3A%20The%20cancer%20is,or%20areas%20of%20your%20body, kebanyakan kanser mempunyai empat tahap.Satu-satu tahap ditentukan oleh beberapa faktor yang berbeza termasuk saiz ketumbuhan atau tumor dan lokasi.Pada Tahap 1: Kanser bertumpu kepada kawasan kecil dan belum merebak ke kelenjar limfa atau tisu lain; Tahap 11: Kanser membesar tetapi belum merebak; Tahap 111: Kanser membesar dan mungkin merebak ke kelenja limfa atau tisu lain dan Tahap IV: Kanser merebak ke organ lain atau bahagian tubuh anda.Tahap ini juga dipanggil metastasis atau kanser tahap luas.Meskipun tahap 1 hingga IV adalah yang paling biasa, bagaimanapun, terdapat juga Tahap 0. Fasa awal ini melibatkan kanser yang masih di satu kawasan dan bahagian ia bermula.Kanser yang masih pada Tahap 0 lazimnya mudah dirawat dan dianggap sebagai pra-kanser oleh kebanyakan penyedia penjagaan kesihatan.Dterjemah oleh Melati Mohd Ariff - BERNAMA


KOTA KINABALU, 29 November- Peratusan liputan 4G di kawasan berpenduduk di Sabah setakat suku pertama 2022 meningkat kepada 88.06 peratus, Persidangan Dewan Undangan Negeri Sabah diberitahu hari ini.Pembantu Menteri Sains, Teknologi dan Inovasi (KSTI) Sabah Datuk Seri Dr Ruddy Awah berkata angka itu menunjukkan peningkatan berbanding 73.41 peratus sebelum pelaksanaan Pelan Jalinan Digital Negara (JENDELA) pada suku kedua 2020.Beliau berkata setakat suku ketiga 2022 pula, sebanyak 154 daripada 611 buah menara baharu yang dirancang telah siap dibina manakala 3,810 buah menara telah dinaik taraf kepada perkhidmatan 4G daripada 3,984 buah menara dirancang.“Bagi inisiatif perluasan perkhidmatan jalur lebar talian tetap, sebanyak 134,116 daripada 251,165 premis telah disediakan sambungan gentian optik berkelajuan gigabit."Kerajaan juga melaksanakan 138 buah projek jalur lebar satelit yang telah siap beroperasi sepenuhnya pada April 2022 untuk memastikan capaian internet laju dan lancar di kawasan luar bandar serta pedalaman," katanya menjawab soalan lisan Jannie Lasimbang (DAP-Kapayan) mengenai status naik taraf perkhidmatan telekomunikasi negeri Sabah.

(Liputan 4G di kawasan berpenduduk di Sabah meningkat 88.06 peratus)

Ruddy berkata projek di bawah JENDELA Fasa 1 yang bermula sejak Sept 2020 dijangka siap secara berperingkat sehingga penghujung tahun ini.Beliau berkata bagi melengkapkan program JENDELA, KSTI juga memasang kemudahan internet teknologi satelit atau terminal Apertur Sangat Kecil (VSAT) di 24 lokasi.Katanya, Kementerian Komunikasi dan Multimedia (K-KOMM) turut meluluskan pemasangan 300 rangkaian VSAT pada tahun depan yang membuktikan hubungan erat antara KSTI dan K-KOMM dalam memastikan kesalinghubungan internet termasuk infrastruktur digital Sabah diperkasa.Sementara itu, Menteri Tugas-Tugas Khas dan Penyelarasan negeri Datuk Mohd Arifin Mohd Arif berkata sejak 2020 hingga 2022, kerajaan telah memperuntukkan sebanyak RM248,289,780.48 melibatkan 1,969 projek bagi meningkatkan kualiti prasarana sekolah di negeri itu.Beliau berkata kerajaan negeri menyedari bahawa masih wujud keperluan penyelenggaraan dan baik pulih di sekolah-sekolah di Sabah malah Jabatan Pendidikan Negeri Sabah (JPN) menganggarkan keperluan mempertingkatkan prasarana sekolah pada tahun depan dijangka mencecah ratusan juta ringgit."Namun secara realistiknya, JPN tidak dapat menyediakan peruntukan kepada 1,297 sekolah di negeri ini, justeru JPN sentiasa meneliti dan menyusun strategi dan merancang keutamaan kerja selenggara," katanya menjawab soalan lisan Datuk Anwar Ayuub (PN-Liawan) bertanya tentang usaha meningkatkan kualiti prasarana sekolah di negeri ini.- BERNAMA


Yang Dipertuan Besar Negeri Sembilan mempengerusikan Mesyuarat Majlis Raja-Raja

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hadir pada Mesyuarat Majlis Raja-Raja)

KUALA LUMPUR, 29 November- Mesyuarat Majlis Raja-Raja diadakan selama dua hari di Istana Negara bermula hari ini. Mesyuarat yang bermula pada pukul 10.00 pagi dipengerusikan Yang Dipertuan Besar Negeri Sembilan, Tuanku Mukhriz Ibni Almarhum Tuanku Munawir.Tuanku Mukhriz juga berkenan menanam pokok Buah Ajaib sebagai simbolik mempengerusikan mesyuarat tersebut. Yang di-Pertuan Agong Al-Sultan Abdullah Ri'ayatuddin Al-Mustafa Billah Shah turut berkenan menyaksikan majlis penanaman pokok itu.

(Tuanku Mukhriz juga berkenan menanam pokok Buah Ajaib sebagai simbolik mempengerusikan mesyuarat tersebut)

Turut berangkat ke mesyuarat Majlis Raja-Raja kali ini ialah Sultan Perak, Sultan Nazrin Muizzuddin Shah; Sultan Kedah, Sultan Sallehuddin Sultan Badlishah; Sultan Selangor, Sultan Sharafuddin Idris Shah dan Raja Perlis, Tuanku Syed Sirajuddin Putra Jamalulail.Kali terakhir Mesyuarat Majlis Raja-Raja diadakan adalah pada 29 Jun lalu, dan ia dipengerusikan oleh Raja Perlis, Tuanku Syed Sirajuddin.


Tiada lagi kelulusan perolehan tanpa tender - PM

(Datuk Seri Anwar (tiga,kanan) ketika berucap pada Majlis Perjumpaan Perdana Menteri Bersama Warga Jabatan Perdana Menteri (JPM) bagi bulan November 2022/BERNAMA)

PUTRAJAYA, 29 November- Tiada lagi kelulusan tanpa tender dalam kerajaan baharu, tegas Perdana Menteri Datuk Seri Anwar Ibrahim.Katanya kerajaan bawah pimpinannya tidak akan mengizinkan kebocoran, ketirisan dan rasuah di semua peringkat terus berleluasa."Maka untuk peringkat awal ini saya ingin menyeru mengajak saudara-saudara untuk sama-sama dalam pasukan ini."Mari kita bertekad untuk menyelamatkan negara kita, mengangkat semula hidup rakyat umumnya walaupun tidak separah beberapa negara lain tetapi dalam keadaan yang agak sukar," kata Anwar ketika berucap dalam Majlis Perjumpaan bersama warga Jabatan Perdana Menteri, di Dataran Perdana Putra, di sini. Majlis perjumpaan hari ini turut dihadiri Ketua Setiausaha Negara Tan Sri Mohd Zuki Ali dan Peguam Negara, Tan Sri Idrus Harun.

(Datuk Seri Anwar ketika berucap pada Majlis Perjumpaan Perdana Menteri Bersama Warga JPM bagi bulan November 2022/BERNAMA)


Hormati tonggak perkhidmatan awam berpengalaman

PUTRAJAYA, 29 November- Bakal menteri yang akan dilantik ke dalam Kabinet dinasihatkan agar menghormati dan menerima pandangan setiap pegawai perkhidmatan awam terutamanya yang berpengalaman dalam bidang pengkhususan mereka.Perdana Menteri, Datuk Seri Anwar Ibrahim berkata kejayaan seseorang menteri dicapai melalui tonggak perkhidmatan yang membantunya."Kalau pun saya membuat apa-apa cadangan balas atau teguran hanya setelah saya menghadam apa yang telah berlaku berdasarkan pengalaman mereka. "Kepintaran kita, kecekalan kita, minat kita tidak akan sama dengan pengalaman. Sebab itu saya akan menasihati juga rakan-rakan yang akan dipilih sebagai menteri insya-Allah dalam masa singkat, masa zaman bergelora ini untuk menghormati proses itu."Jadi saya nak beri jaminan bahawa sistem tonggak perkhidmatan itu kekal tapi dengan maksud ada minat untuk selalu mengangkat martabat insan, martabat perkhidmatan awam," kata Anwar ketika berucap dalam Majlis Perjumpaan Bersama Warga Jabatan Perdana Menteri, di Dataran Perdana Putra, di sini.

(Datuk Seri Anwar berkata hormati tonggak perkhidmatan awam berpengalaman/FB Anwar Ibrahim )


'Lihat negara maju, murid belajar bersama komuniti' - Anuar Ahmad

KUALA LUMPUR, 29 November - Proses pengajaran dan pembelajaran tidak hanya berlaku dalam bilik darjah, malah boleh dilaksanakan menerusi penglibatan murid-murid bersama komuniti setempat. Pensyarah Kanan Pusat Kajian Pendidikan dan Kesejahteraan Komuniti, Fakulti Pendidikan Universiti Kebangsaan Malaysia (UKM), Dr Anuar Ahmad berkata faktor persekitaran dan komuniti memainkan peranan dalam meningkatkan kemahiran serta pembangunan minda pelajar.Tambahnya, persekitaran itu juga mampu membina kesejahteraan dan memupuk semangat murid-murid untuk menyumbang semula kepada komuniti apabila meningkat dewasa. "Di negara-negara maju, murid bukan sahaja belajar dalam kelas tapi mereka belajar dalam komuniti seperti di taman-taman kawasan komuniti."Pelajar dapat berhubung dengan masyarakat dan warga tua dalam komuniti, mereka juga belajar bersama masyarakat di pasar raya, dan bergotong royong. "Jadi pembelajaran yang berlaku pada murid bukan hanya bersifat isi kandungan yang terdapat dalam buku teks, tetapi mereka dapat pengalaman untuk berkomunikasi, berinteraksi, bersosial dengan masyarakat setempa," katanya selepas menjadi tetamu menerusi program Khas Pasca PRU15: Memperkasa Pendidikan di Angkasapuri.

Beliau menjelaskan interaksi sosial antara masyarakat dan pelajar-pelajar juga merupakan satu proses pembelajaran yang boleh dipraktikkan untuk menarik minat, sekali gus mewujudkan sebuah persekitaran pembelajaran yang pelbagai.


Beri kuasa autonomi kepada pentadbir sekolah buat keputusan - Pensyarah

(Pensyarah Kanan Pusat Kajian Pendidikan dan Kesejahteraan Komuniti, Fakulti Pendidikan Universiti Kebangsaan Malaysia (UKM), Dr Anuar Ahmad)

KUALA LUMPUR, 29 November - Pentadbir sekolah wajar diberi kuasa autonomi untuk membuat keputusan dan merancang dasar mengikut kesesuaian pelajar di institusi pendidikan masing-masing, kata Pensyarah Kanan Pusat Kajian Pendidikan dan Kesejahteraan Komuniti, Fakulti Pendidikan Universiti Kebangsaan Malaysia (UKM), Dr Anuar Ahmad.Anuar berkata pendekatan itu diyakini akan memberi ruang kepada pentadbir sekolah untuk menentukan keputusan segera selain merangka gerak kerja untuk meningkatkan semula tahap pendidikan pelajar terutama selepas pandemik. "Kita tahu kesan pandemik sangat serius khususnya kepada pelajar sekolah rendah walaupun pelbagai usaha kementerian untuk mengurangkan isu keciciran namun masih ramai pelajar yang keciciran pembelajaran."Ramai yang hiang motivasi untuk belajar dan sebahagaian mereka tidak berminat untuk belajar."Jika kita masih melakukan seperti sebelum ini yang mana hanya pihak sekolah sahaja yang boleh membuat keputusan...kebimbangan kita ialah satu iaitu keputusan itu lambat dan kedua mungkin keputusan itu tidak selari dan sesuai dengan keputusan setempat. Jadi dengan autonomi ini, saya percaya banyak keputusan segera dapat dilakukan sekali gus menyelamatkan pembelajaran murid di sekolah," katanya kepada RTM selepas menjadi tetamu menerusi program Khas Pasca PRU-15: Memperkasa Pendidikan di Angkasapuri.

Dr Anuar juga menyaran agar pihak bertanggungjawab meneliti dan mengkaji semula 3 kumpulan sasar utama iaitu pelajar miskin di kawasan bandar, pelajar di kawasan pedalaman dan pelajar pendidikan khas Orang Kurang Upaya (OKU).Ia berikutan golongan sasar itu dibimbangi mengalami keciciran pembelajaran susulan penutupan sekolah ketika pandemik COVID-19.


KUALA LUMPUR, 28 November- Tanggungjawab sukar yang memerlukan sokongan kuat wakil rakyat.Itu reaksi beberapa penganalisis politik dan ahli akademik tentang rancangan Perdana Menteri, Datuk Seri Anwar Ibrahim mengecilkan saiz Kabinet baharu dan mengurangkan gaji menteri.Felo Kanan Akademi Penyelidikan Strategik Nusantara (NASR), Azmi Hassan berkata pembentukan Kabinet yang lebih kecil adalah satu tanggungjawab yang sukar.Ini memandangkan perdana menteri harus menyesuaikan kehendak parti-parti yang menyertai kerajaan perpaduan."Tapi saya percaya bahawa kabinet yang efisien, yang boleh bekerja, menteri dan timbalan menteri yang boleh laksanakan tanggungjawab mereka boleh dicapai jikalau bukan sahaja wakil rakyat dalam kerajaan itu berikan sokongan tetapi juga rakyat berikan sokongan terhadap warna, bentuk jemaah menteri yang bakal dibentuk," kata beliau.

(Saiz kabinet kecil, kurangkan gaji menteri tanggungjawab sukar dan berani)

Pensyarah Kanan Pusat Kajian Sejarah Politik dan Hal Ehwal Antarabangsa, Fakulti Sains Sosial dan Kemanusiaan UKM, Dr. Russli Kamarudin pula yakin, Anwar mampu membentuk Kabinet yang lebih kompak dan tepat pada masanya kerana beliau seorang reformis."Bagi saya kalau jumlah yang banyak tapi kualitinya tidak ada kita tidak berguna jugak bukan kita mahu apa yang disarankan oleh Niccolo Machiavelli seorang ahli politik itali yang juga ahli falsafah politik pada abad ke-14 dulu kita melantik orang memberi jawatan kepada orang, beri pangkat kepada orang kerana kita inginkan sambutan atau sokongan daripada mereka itu jangan dibuat oleh perdana menteri kita. Itu yang terbaik saya lihat," katanya.Sementara itu, Profesor Dr. Yarina Ahmad dari Fakulti Pengajian Polisi dan Sosial UiTM berpendapat hala tuju baharu ini juga dapat memastikan negara dalam keadaan stabil, seterusnya merancakkan kembali sektor ekonomi negara."Hala tuju ini seiring dengan matlamat negara ke arah memastikan tadbir urus yang baik. Dalam konteks ini ia bukan saja memerangi gejala rasuah dan salah guna kuasa malahan negara kelak berupaya mempamerkan kecekapan, ketangkasan dan kecemerlangan dalam penyampaian perkhidmatan awam," kata beliau.


KUCHING, 28 November- Langkah penjimatan yang diumumkan oleh Perdana Menteri, Datuk Seri Anwar Ibrahim amat bertepatan ketika ini.Felow Kanan Majlis Profesor Negara, Datuk Dr. Jeniri Amir berkata ia selaras dengan janji beliau dalam kempen Pilihan Raya Umum ke-15.Katanya tindakan perdana menteri menolak pembelian kereta rasmi baharu dan mengubah suai pejabat, memperlihatkan langkah awal yang pragmatik."Rancangan yang terbaik dan tindakan yang terbaik amat dituntut pada ketika ini, adalah sesuai dengan janji atau aku janji yang terkandung dalam menifesto," katanya. Menurut Jeniri, ketika negara berdepan dengan kemelesetan ekonomi dan kos sara hidup, kerajaan harus mempamerkan contoh sedemikian dalam usaha memulihkan ekonomi negara. Dengan kerajaan perpaduan yang terbentuk hasil PRU ke-15, perdana menteri juga diharap melaksanakan manifesto mencakupi ketiga-tiga gabungan yang mendukung kerajaan perpaduan Persekutuan. Ke arah menjamin semua inisiatif itu masyarakat dinasihati agar bersama memikul tanggungjawab bagi memastikan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dapat dijayakan menerusi kerajaan perpaduan.

(Langkah penjimatan ke arah pemulihan ekonomi negara/Foto hiasan)


Utamakan pembangunan Pahang, ketepi ideologi dan sentimen politik - Tengku Hassanal

PEKAN, 28 November - Kerajaan Negeri Pahang yang baharu dibentuk antara Barisan Nasional (BN) dan Pakatan Harapan (PH) perlu mengetepikan ideologi serta sentimen politik dan menumpukan kepada usaha memajukan negeri.Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah menitahkan kedua-dua parti gabungan yang telah bersetuju untuk membentuk kerajaan negeri itu perlu meletakkan agenda pembangunan negeri dan kebajikan rakyat sebagai keutamaan.

(Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shahbertitah pada Majlis Istiadat Pengurniaan Surat Cara Pelantikandan Mengangkat Sumpah Jawatan Menteri Besar Pahang)

"Ketepikan ideologi dan sentimen politik, letakkan agenda pembangunan negeri dan kebajikan sebagai keutamaan dan kini bukan lagi masa untuk berpolitik, cukup-cukuplah pilihan raya telah tamat kerajaan negeri telah dibentuk, sekarang masa untuk bekerja," titah Baginda. Bagi pihak pembangkang pula, baginda mengingatkan agar menjalankan fungsi semak dan imbang dengan teguran serta idea yang professional dan matang. Dalam pada itu, baginda juga berharap agar pihak yang dipilih tidak mencipta kekayaan diri dan tidak mengkhianati amanah yang diberi.Baginda turut menzahirkan ucapan tahniah dan mengharap agar Menteri Besar, Datuk Sri Wan Rosdy Wan Ismail terus memajukan dan melestarikan negeri ini.


Terengganu umum bonus penjawat awam RM900

KUALA TERENGGANU, 28 November- Kerajaan Terengganu mengumumkan pemberian bonus sebanyak RM900 kepada kira-kira 14,000 penjawat awam di negeri ini.Menteri Besar Datuk Seri Dr Ahmad Samsuri Mokhtar berkata pembayaran yang akan dibuat pada Januari 2023 itu diharap dapat memberi suntikan semangat untuk penjawat awam negeri bekerja lebih gigih pada masa hadapan."Sebagai menghargai jasa penjawat awam yang telah menggerakkan pentadbiran kerajaan, saya dengan ini mengumumkan pemberian bonus sebanyak RM900 kepada hampir 14,000 penerima yang layak," katanya ketika membentangkan Bajet 2023 pada Persidangan Dewan Undangan Negeri di Wisma Darul Iman di sini, hari ini.Terdahulu, Ahmad Samsuri membentangkan Bajet 2023 yang merangkumi RM1.991 bilion untuk perbelanjaan mengurus, RM500 juta perbelanjaan pembangunan dan RM30 juta perbelanjaan bekalan air.

Belanjawan 2023 bertemakan Memacu Terengganu Berdaya Tahan / FOTO BERNAMA

Belanjawan yang bertemakan 'Memacu Terengganu Berdaya Tahan’ itu menggariskan tigas teras utama sebagai pendekatan pelaksanaan Bajet 2023 iaitu Menyantuni Rakyat, Memacu Ekonomi dan Melestarikan Pembangunan.


Wan Rosdy angkat sumpah sebagai MB Pahang

PEKAN, 28 November- Pengerusi Barisan Nasional (BN) Pahang, Datuk Seri Wan Rosdy Wan Ismail hari ini mengangkat sumpah jawatan Menteri Besar Pahang buat penggal kedua sehingga tempoh yang diperkenankan. Ahli Dewan Undangan Negeri (ADUN) Jelai menyempurnakan istiadat itu di hadapan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah di Istana Abu Bakar di sini, pukul 11.30 pagi.Turut berangkat Tengku Arif Bendahara Tengku Muhammad Iskandar Ri'ayatuddin Shah Al-Sultan Abdullah. Hadir sama Setiausaha Kerajaan Pahang Datuk Seri Dr Sallehuddin Ishak. Wan Rosdy, 64, kemudian menandatangani surat pelantikan dengan disaksikan Tengku Arif Bendahara, Tengku Muhammad Iskandar Ri’ayatuddin Shah Ibni Al-Sultan Abdullah Ri’ayatuddin Al-Mustafa Billah Shah dan Setiausaha Kerajaan negeri, Datuk Seri Dr Sallehuddin Ishak.Beliau dipilih untuk menerajui pentadbiran negeri Pahang kali pertama pada 15 Mei 2018 bagi menggantikan Menteri Besar Pahang Tan Sri Adnan Yaakob. Pada Pilihan Raya Umum ke-15 (PRU15), Wan Rosdy yang juga Ketua UMNO Bahagian Cameron Highlands berjaya mempertahankan kerusi Dewan Undangan Negeri (DUN) Jelai buat penggal kelima dengan majoriti 6,983 undi.

(Datuk Seri Wan Rosdy Wan Ismail)

Pelantikan Wan Rosdy mendapat perkenan daripada Tengku Hassanal, yang turut berkenan dengan pembentukan kerajaan negeri daripada BN dan Pakatan Harapan (PH), selepas tiada parti memperoleh majoriti mudah 22 kerusi untuk membentuk kerajaan negeri selepas PRU15.


Perdana Menteri sambut keberangkatan tiba Sultan Brunei

SUBANG, 28 November- Perdana Menteri, Datuk Seri Anwar Ibrahim menyambut keberangkatan tiba Sultan Brunei Sultan Hassanal Bolkiah dan anakanda, Pengiran Muda 'Abdul Mateen. Baginda tiba di Pangkalan Tentera Udara Diraja Malaysia (TUDM), di sini, kira-kira pukul 11.40 pagi.Turut menyambut keberangkatan baginda Ketua Setiausaha Negara, Tan Sri Mohd Zuki Ali.Sultan Brunei kemudiannya berkenan memandu sendiri kenderaan jenis BMW bersama Datuk Seri Anwar ke Seri Perdana diiringi pasukan keselamatan. Perdana Menteri juga akan meraikan baginda serta anakanda dan delegasi Brunei dalam satu majlis santapan tengah hari.

(Perdana Menteri menyambut keberangkatan tiba Sultan Brunei Sultan Hassanal Bolkiah dan anakanda, Pengiran Muda 'Abdul Mateen)

Ini merupakan pertemuan sulung bersama Perdana Menteri selepas beliau dilantik sebagai Perdana Menteri Ke-10 pada 24 November lalu.Lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan Ke-22 antara Malaysia dan Brunei.Wisma Putra dalam kenyataan memaklumkan melalui lawatan ini, Malaysia dan Brunei Darussalam akan menilai kemajuan kerjasama sedia ada di samping meneroka potensi baharu bagi meningkatkan hubungan serta kerjasama yang boleh memberi manfaat kepada kedua-dua negara.

Berita berkaitanSultan Brunei adakan lawatan khas ke Malaysia hari ini


Sultan Brunei adakan lawatan khas ke Malaysia hari ini

PUTRAJAYA, 28 November - Perdana Menteri, Datuk Seri Anwar Ibrahim akan menerima keberangkatan Sultan Brunei, Sultan Hassanal Bolkiah dan Yang Di-Pertuan Negara Brunei Darussalam ke Putrajaya pada 28 November 2022 dalam satu Lawatan Khas ke Malaysia.Dalam satu kenyataan, Wisma Putra memaklumkan ia merupakan pertemuan julung kali antara Anwar dan Sultan Hassanal Bolkiah selepas beliau dilantik sebagai Perdana Menteri ke-10 pada 24 November lalu.Lawatan terakhir Baginda ke Kuala Lumpur adalah pada 4 hingga 6 Mac 2019 lalu untuk menghadiri Rundingan Pemimpin Tahunan ke-22 antara Malaysia dan Brunei Darussalam.

Malaysia dan Brunei Darussalam mempunyai hubungan istimewa yang telah lama terjalin melalui persamaan warisan, budaya dan hubungan sesama insan. Bertitik tolak daripada hubungan istimewa ini, kedua-dua pemimpin akan mengambil peluang semasa lawatan tersebut untuk menilai kemajuan kerjasama sedia ada di samping meneroka potensi-potensi baharu bagi meningkatkan hubungan dan kerjasama yang boleh memberi manfaat kepada kedua-dua buah negara.Pada tahun 2021, negara Brunei Darussalam merupakan rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan berjumlah RM 8.03 bilion (USD1.94 bilion).


Kepimpinan Anwar tepat pada masanya - wartawan veteran Thailand

BANGKOK, 27 November- Kepimpinan Perdana Menteri Datuk Seri Anwar Ibrahim yang baru dilantik tepat pada masanya kerana negara memerlukan pemimpin yang bijak dan berwibawa, kata wartawan veteran Thailand yang mengulas mengenai hal ehwal serantau.Kavi Chongkittavorn berkata bermula sekarang Malaysia bakal dilihat dan diperkatakan secara lebih positif.“Tetapi laluan berliku berada di hadapan Anwar…buat kali pertama, Malaysia mempunyai pemimpin yang mempunyai pandangan sejagat dan terkenal dalam kalangan masyarakat antarabangsa.“Diharapkan kepimpinan Anwar akan mengukuhkan lagi profil Asia. Lagipun, beliau pemimpin pertama yang bersuara mengenai Renaissance Asia walaupun ia sudah dua dekad berlalu,” tulisnya dalam satu ruang pendapat yang diterbitkan dalam laman sesawang berita Inggeris dalam talian Perkhidmatan Penyiaran Awam Thai (PBS Thai). Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan melantik Anwar,75, sebagai Perdana Menteri Malaysia ke-10 selepas Seri Paduka mempengerusikan Perbincangan Khas Raja-raja Melayu di Istana Negara bagi menamatkan kemelut susulan Pilihan Raya Umum ke-15 (PRU15) pada 19 November yang menyaksikan Parlimen digantung.Kavi berkata pelantikan Anwar sebagai Perdana Menteri seharusnya menjadi “magnet” Malaysia untuk menjana imej positif bagi meningkatkan keyakinan perniagaan di negara ini.“Selama beberapa dekad dengan penyertaan berterusan Anwar dalam isu-isu transnasional dan global yang berkaitan hak sivil dan politik, memerangi rasuah, hubungan Timur-Barat dan pelbagai hala, beliau sepatutnya menjadi magnet negara dalam menjana imej Malaysia yang lebih positif yang akan meningkatkan pelaburan dan keyakinan perniagaan.“Barat akan gembira dengan kerajaan baharu di Kuala Lumpur dan Putrajaya,” kata beliau.Kavi berkata tanda-tanda positif sudah muncul selepas Anwar dinamakan sebagai Perdana Menteri memandangkan indeks saham Malaysia melantun dan Ringgit melonjak. “Ini menunjukkan keyakinan tinggi terhadap kerajaan, itu yang Malaysia perlukan sekarang,” katanya.

Kavi berkata cabaran awal Perdana Menteri adalah untuk mewujudkan kepercayaan dan keyakinan dalam kalangan elit Malaysia, ahli politik dan ahli perniagaan.Apabila Parlimen kembali bersidang bulan depan, beliau berkata Anwar perlu membuktikan kerajaan perpaduan yang diketuai Pakatan Harapan (PH) dan rakan gabungannya mempunyai majoriti kerana bekas Perdana Menteri Tan Sri Muhyiddin Yassin bertegas bahawa Perikatan Nasional (PN) mempunyai sokongan majoriti.“Halangan kedua juga tidak kurang pentingnya iaitu Anwar mesti memenangi hati dan fikiran rakyat termasuk orang Melayu konservatif. Mereka akan menjadi kumpulan penting,” katanya.Selepas menyelesaikan halangan politik, Kavi berkata Anwar harus perlu menumpukan kepada usaha untuk memulihkan ekonomi yang terjejas akibat COVID-19 dan kesan peperangan di Ukraine.Beliau berkata Anwar juga perlu memastikan Kabinet yang baharu dibentuk adalah inklusif dan tiada rasuah.Mengenai hubungan dua hala Malaysia-Thailand, Kavi berkata kerajaan pimpinan Anwar mesti bekerjasama dengan rakan sejawatannya secepat mungkin untuk menyelesaikan konflik di selatan Thailand.Kavi Chongkittavorn ialah Felo Kanan Di Institut Keselamatan dan Pengajian Antarabangsa Universiti Chulalongkorn dan menjadi wartawan selama lebih tiga dekad selain menyumbang pendapat untuk media Thailand.- BERNAMA


Banjir Perak: Dua PPS masih dibuka

IPOH, 27 November-  Seramai 199 penduduk terjejas banjir daripada 63 keluarga masih berada di pusat pemindahan sementara (PPS), di sini setakat pukul 4.00 petang tadi.Sekretariat Jawatankuasa Pengurusan Bencana Negeri berkata sebanyak dua PPS masih dibuka di dua daerah berbeza.

PPS Sekolah Agama Rakyat Padang serai di daerah Manjung menempatkan 182 penduduk terjejas banjir daripada 57 keluarga. Manakala, PPS Sekolah Agama Rakyat Shafie Batu Hampar di daerah Larut Matang dan Selama menempatkan 17 penduduk terjejas banjir daripada enam keluarga.


Warisan zahir sokongan kepada PM, mahu isu MA63 dilaksana secara berperingkat

PUTRAJAYA, 27 November - Isu berkaitan Perjanjian Malaysia 1963 (MA63) merupakan antara perkara yang dibangkitkan Parti Warisan Sabah (Warisan) ketika bertemu Perdana Menteri, Datuk Seri Anwar Ibrahim hari ini.Presidennya, Datuk Seri Mohd. Shafie Apdal berkata MA63 perlu dilihat secara lebih serius oleh kerajaan dan berharap segala perkara tertunggak dalam perjanjian itu dapat dilaksanakan secara berperingkat.

“Ya, saya ada bangkitkan tentang MA63 tadi. Kami mahu pelaksanaan MA63 dilakukan secara berperingkat-peringkat,” katanya ketika ditemui pemberita selepas pertemuan dengan Perdana Menteri di Pejabat Perdana Menteri di Bangunan Perdana Putra, di sini.Ditanya mengenai keperluan melantik Timbalan Perdana Menteri dari Sabah dan Sarawak, Mohd. Shafie berkata perkara itu tidak dibincangkan pada pertemuan berkenaan.


Tiada kawasan baharu bina rumah di Kampung Orang Asli Batu 8

ROMPIN, 27 November- Penduduk Kampung Orang Asli Batu 8 di sini berharap penempatan lebih baik dapat disediakan untuk generasi akan datang.Perkampungan yang dibuka pada tahun 1948 itu kini menempatkan hampir 800 penduduk.Salah seorang penduduk Kampung Orang Asli Batu 8, Siah Enchuan berkata pertambahan bilangan penduduk menyebabkan kampung berkenaan tidak mempunyai kawasan baharu mendirikan kediaman."Generasi kedua dan ketiga di kampung ini terpaksa menumpang rumah ibu bapa dalam tempoh lama kerana tidak mempunyai kawasan baharu mendirikan kediaman," katanya kepada pemberita ketika ditemui, di sini.

(Zainal Yan berharap kemudahan lain seperti dewan serbaguna dapat disediakan untuk kemudahan penduduk)

Kerajaan negeri sebelum ini telah mewartakan 80 ekar tanah adat untuk masyarakat itu, namun diceroboh oleh pihak tidak bertanggungjawab.Seorang lagi penduduk Kampung Orang Asli Batu 8, Zainal Yan berharap kemudahan lain seperti dewan serbaguna dapat disediakan untuk kemudahan penduduk."Penduduk kampung berharap kerajaan negeri dapat menyediakan dewan, sebagai tempat mesyuarat dan aktiviti lain," katanya.


Amalan pelantikan ke jawatan menteri sebagai satu ganjaran perlu dihentikan - Anwar

PUTRAJAYA, 27 November - Amalan yang menjadikan pelantikan ke jawatan menteri sebagai satu bentuk ganjaran perlu dihentikan.Perdana Menteri, Datuk Seri Anwar Ibrahim mahu anggota kabinet yang akan dibentuk nanti menyokongnya berdasarkan dasar-dasar yang dilakukan dan komitmen tadbir urus yang baik termasuk usaha anti-rasuah dan pemulihan ekonomi.

"Keputusan saya untuk mengecilkan kabinet sebab tidak mahu meneruskan pelantikan menteri sebagai satu ganjaran. Kita boleh pertimbangkan satu atau dua kes yang benar-benar diperlukan, tetapi ia tidak sepatutnya dilihat sebagai memberi ganjaran kepada pemimpin politik agar mereka menyokong anda," katanya dalam sidang media selepas mempengerusikan Mesyuarat Khas Majlis Tindakan Sara Hidup Negara 2022, di sini.Merujuk kepada tarikh pengumuman barisan Kabinet, Anwar berkata ia akan dibuat dalam beberapa hari akan datang kerana beliau sedang berbincang dengan parti-parti komponen dalam Pakatan Harapan (PH).“Saya mengadakan perbincangan yang baik dengan Premier Sarawak Tan Sri Abang Johari Tun Openg (Pengerusi Gabungan Parti Sarawak) semalam...kemudian saya perlu berbincang dengan wakil Barisan Nasional (BN) mereka ada jawatankuasa kerja yang akan memberi beberapa saranan,” katanya.


LPPKN sokong usaha kerajaan tangani kos sara hidup

KUANTAN, 27 November- Lembaga Penduduk dan Pembangunan Keluarga Negara (LPPKN) menyokong usaha kerajaan dalam menangani kos sara hidup demi kesejahteraan sesebuah keluarga.Ketua Pengarahnya, Abdul Shukur Abdullah berkata LPPKN melihat pengurusan kewangan keluarga, perkara penting agar mereka boleh berbelanja mengikut kemampuan dan mencapai matlamat kewangan diinginkanJusteru, sebagai agensi yang menerajui kesejahteraan keluarga, LPPKN menyediakan pelbagai program dan latihan pengurusan ekonomi keluarga seperti Kursus Smart Belanja dan Helpline FamilyCare@LPPKN.

(LPPKN berharap program disediakan dapat membantu orang ramai)

"Dalam isu berkaitan kos sara hidup semestinya khidmat sokongan keluarga sangat penting. LPPKN berharap program disediakan, membantu orang ramai terutama melibatkan isu berkaitan ekonomi," katanya selepas Program Jelajah Kasih Keluarga Sempena Bulan Keluarga Tahun 2022 di Kampung Belukar, di sini.Katanya ketika diminta mengulas berhubung usaha kerajaan pimpinan Perdana Menteri, Datuk Seri Anwar Ibrahim yang memberi keutamaan segera dalam menangani kos sara hidup yang semakin meningkat.


Pertemuan GRS dengan Anwar Ibrahim untuk zahirkan sokongan

PUTRAJAYA, 27 November- Gabungan Rakyat Sabah (GRS) mengadakan pertemuan kira-kira sejam bersama Perdana Menteri, Datuk Seri Anwar Ibrahim di Bangunan Perdana Putra.Menurut Pengerusinya, Datuk Seri Hajiji Noor, dalam pertemuan itu, beliau menyatakan sokongan padu GRS dan kerajaan Sabah kepada kepimpinan Anwar."GRS dan kerajaan Sabah akan terus menyokong kepimpinan kerajaan baharu. Perdana Menteri sangat menghargai sokongan tersebut," katanya kepada pemberita di sini.

Dalam pada itu, ketika ditanya mengenai senarai nama ahli Parlimen GRS untuk menyertai barisan Kabinet, Hajiji berkata perkara tersebut tidak dibincangkan.Jumaat lalu, Annuar menyatakan Kerajaan Perpaduan pimpinannya mencapai majoriti dua pertiga melalui penyertaan terkini oleh GRS.Menurut Hajiji, sokongan dan penyertaan parti-parti politik di Sabah dalam kerajaan itu diyakini dapat memastikan kestabilan dan kesejahteraan rakyat negeri.


Wan Rosdy angkat sumpah Menteri Besar Pahang esok

KUANTAN, 27 November – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah telah memperkenankan pembentukan Kerajaan Negeri Pahang daripada Barisan Nasional (BN) dan Pakatan Harapan (PH).Pengelola Bijaya Diraja Sultan Pahang, Datuk Ahmad Khirrizal Ab Rahman berkata baginda juga berkenan untuk melantik Datuk Seri Wan Rosdy Wan Ismail yang merupakan Pengerusi BN negeri sebagai Menteri Besar.Lantikan itu dibuat berdasarkan kuasa yang diperuntukkan kepada Raja Pemerintah yang dinyatakan dalam Bahagian II, Perkara 3 (1) Undang-Undang Tubuh Kerajaan Pahang.

“Majlis pengurniaan surat cara lantikan dan mengangkat sumpah jawatan Menteri Besar akan diadakan pada 11 pagi Isnin, 28 November di Balairung Seri, Istana Abu Bakar di Pekan,” katanya menerusi kenyataan.Ahmad Khirrizal juga menyatakan Tengku Hassanal telah berkenan menerima menghadap dan mendengar cadangan, usul serta hasrat kepimpinan parti-parti politik yang terlibat, susulan keputusan Pilihan Raya Umum ke-15 (PRU15), sebelum membuat keputusan tersebut.


Satu PPS masih dibuka di Johor

KUALA LUMPUR, 27 November- Jumlah penduduk terjejas banjir di Johor direkodkan seramai 35 orang melibatkan 12 keluarga, setakat pukul 2.00 petang tadi.Menurut InfoBencanaJKM, satu pusat pemindahan sementara (PPS) dibuka di daerah Segamat iaitu PPS Balairaya Gemereh Lima.PPS berkenaan menempatkan enam kanak-kanak lelaki, empat kanak-kanak perempuan, lelaki dewasa dan perempuan dewasa, masing-masing 12 orang.

Sementara di Perak, seramai 199 penduduk terjejas banjir daripada 63 keluarga ditempatkan di dua PPS.PPS tersebut Sekolah Rendah Agama Rakyat Padang Serai menempatkan 182 penduduk terjejas banjir dan Sekolah Rendah Agama Rakyat Imam Syafie, 17 orang.Di Selangor pula, 229 penduduk terjejas daripada 74 keluarga ditempatkan di tiga PPS.PPS terbabit Sekolah Kebangsaan (SK) Bandar Baru (92), SK Sungai Sireh (63) dan Dewan Orang Ramai MDKS Bestari Jaya, 74 penduduk terjejas banjir.


Pemberian subsidi harus bersasar, bukan untuk golongan kaya dan industri - Anwar

PUTRAJAYA, 27 November - Pemberian subsidi kepada rakyat harus dilaksanakan secara bersasar dalam memastikan hanya golongan yang benar-benar memerlukan menikmatinya.Perdana Menteri, Datuk Seri Anwar Ibrahim berkata implikasi subsidi tidak bersasar sebelum ini perlu diteliti kerana turut dinikmati golongan kaya dan industri.Justeru tempoh dua minggu diberi untuk mengkaji isu kos sara hidup rakyat sebelum dibentangkan kepada kabinet.

"Ini juga melibatkan soal tarif elektrik. Tarif elektrik dari segi angka yang dibentangkan itu manfaat kepada golongan miskin hampir sama dengan manfaat golongan kaya sekitar RM2.5 bilion. Jadi bagi saya tidak munasabah, namanya subsidi tetapi dapat manfaat kepada yang lain."Subsidi untuk elektrik itu akan diteruskan saya tidak mahu ada kebimbangan subsidi untuk rakyat tetapi untuk golongan terkaya dan industri besar tidak harus memperoleh ini kerana ia beban kewangan yang besar kepada kerajaan," katanya dalam sidang media selepas mempengerusikan Mesyuarat Khas Majlis Tindakan Sara Hidup Negara Tahun 2022, di sini.Tambah Anwar, walaupun golongan kaya dan industri besar tidak memperoleh subsidi kerajaan, beberapa kemudahan dan insentif akan diperbaiki agar tidak membebankan.


Kesejahteraan rakyat, tunjang konsep Kerajaan Perpaduan

KUALA LUMPUR, 27 November - Kesejahteraan rakyat menjadi tunjang kepada konsep Kerajaan Perpaduan.Ia mampu dicapai dengan kesepakatan pemimpin bagi mendepani cabaran global pada masa hadapan.Menurut Tan Sri Lee Lam Thye, ia tugas berat namun mampu direalisasikan dengan gerak kerja bersama tanpa mengira fahaman dan ideologi.

(Lee Lam Thye bercakap kepada pemberita RTM melalui panggilan video)

"Sejauh mana ia dapat direalisasikan adalah bergantung kepada pucuk pimpinan yg dapat menubuhkan sepasukan menteri yg berkaliber dan berprestasi," kata Lee Lam Thye di sini.Ia juga harapan rakyat agar ketidakstabilan politik sebelum ini tidak berlaku lagi yang jelas merugikan rakyat.

"Selain itu gabungan ini juga diharapkan boleh menjadi faktor penyelesaian kemelut pasca pilihanraya ke15 dgn syarat manifesto yang dijanjikan semua gabungan parti perlu dilaksanakan," kata Pensyarah Kanan Kolej Pengkomputeran, Informatik dan Media Universiti Teknologi Mara (UITM), Shafezah Abdul Wahab."Jadi diharap mereka dapat duduk bersama berbincang dan meneliti manifesto-manifesto yang masing-masing kemukakan dan melihat di manakah manifesto dan janji-janji yang berkenaan kepada rakyat boleh diselaraskan boleh tambah baik antara satu sama lain," kata Pensyarah Kanan Fakulti Sains Pentadbiran dan Pengajian Polisi UITM, Dr Mazlan Che Soh.Sudah sampai masanya untuk bekerja keras untuk memastikan negara kembali teguh seterusnya kembali menyerlah di pentas dunia.


Anwar pengerusikan Mesyuarat Khas Majlis Tindakan Sara Hidup Negara 2022

PUTRAJAYA, 27 November- Perdana Menteri, Datuk Seri Anwar Ibrahim mempengerusikan Mesyuarat Khas Majlis Tindakan Sara Hidup Negara Tahun 2022.Mesyuarat bersama jabatan dan agensi kerajaan itu bermula pukul 11.00 pagi tadi.Mesyuarat itu diadakan bagi membincangkan isu lonjakan kos sara hidup dihadapi rakyat.Perdana Menteri sebelum ini memaklumkan, beberapa langkah kadar segera juga akan diputuskan dalam mesyuarat hari ini berikutan terdapat keperluan mendesak berhubung isu kos sara hidup.

Perdana Menteri Datuk Seri Anwar Ibrahim (kiri) hadir bagi mempengerusikan Mesyuarat Khas Majlis Tindakan Sara Hidup Negara di Bangunan Perdana Putra hari ini.FOTO BERNAMA

Beberapa pelan tindakan segera dan jangka panjang juga akan disenarai bagi mengatasi masalah berkenaan.